Proposta għal regolament tal-Kunsill li jimponi dazju definittiv tal-anti-dumping kontra ċerti tubi u pajpijiet iwweldjati tal-ħadid jew tal-azzar mhux illigat /* KUMM/2008/0759 finali */





[pic] | KUMMISSJONI TAL-KOMUNITAJIET EWROPEJ | Brussel 18.11.2008 KUMM(2008) 759 finali Proposta għal REGOLAMENT TAL-KUNSILL li jimponi dazju definittiv tal-anti-dumping kontra ċerti tubi u pajpijiet iwweldjati tal-ħadid jew tal-azzar mhux illigat (preżentata mill-Kummissjoni) Proposta għal REGOLAMENT TAL-KUNSILL li jimponi dazju definittiv tal-anti-dumping kontra ċerti tubi u pajpijiet iwweldjati tal-ħadid jew tal-azzar mhux illigat - li joriġinaw fil-Belarus, ir-Repubblika Popolari taċ-Ċina u r-Russja wara proċediment skont l-Artikolu 5 tar-Regolament (KE) Nru 384/96, - li joriġinaw fit-Tajlandja wara reviżjoni ta' skadenza skont l-Artikolu 11(2) tal-istess Regolament, - li joriġinaw fl-Ukraina wara reviżjoni ta' skadenza skont l-Artikolu 11(2) u reviżjoni interim skont l-Artikolu 11(3) tal-istess Regolament, - u li jtemm il-proċedimenti fir-rigward tal-importazzjonijiet tal-istess prodott li joriġina fil-Bożnija u Ħerzegovina u fit-Turkija. MEMORANDUM TA’ SPJEGAZZJONI IL-KUNTEST TAL-PROPOSTA | Ir-Raġunijiet għall-proposta u l-għanijiet tagħha Din il-proposta tikkonċerna l-applikazzjoni tar-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea, kif emendat l-aħħar bir-Regolament tal-Kunsill (KE) Nru 2117/2005 tal-21 ta' Diċembru 2005 ('ir-Regolament bażiku') għal importazzjonijiet ta' ċerti tubi u pajpijiet iwweldjati tal-ħadid jew tal-azzar mhux illigat li joriġinaw fil-Belarus, il-Bożnija u Ħerzegovina, ir-Repubblika Popolari taċ-Ċina ('RPĊ'), ir-Russja, it-Tajlandja, it-Turkija u l-Ukraina. | Il-kuntest ġenerali Din il-proposta qed issir fil-kuntest tal-implimentazzjoni tar-Regolament bażiku u hija r-riżultat ta’ investigazzjoni li twettqet skont ir-rekwiżiti sostantivi u proċedurali stabbiliti fir-Regolament bażiku. | Id-dispożizzjonijiet attwali fil-qasam tal-proposta Ir-Regolament tal-Kunsill (KE) Nru 1697/2002 tat-23 ta' Settembru 2002 li jimponi dazji definittivi ta' anti-dumping fuq l-importazzjonijiet ta' ċerti tubi u pajpijiet iwweldjati tal-ħadid jew azzar mhux illigat li joriġinaw fit-Tajlandja, it-Turkija u l-Ukraina. | Il-konsistenza mal-politiki u l-għanijiet l-oħra tal-Unjoni Mhux applikabbli. | IL-KONSULTAZZJONI TA’ PARTIJIET INTERESSATI U L-ISTIMA TAL-IMPATT | Il-konsultazzjoni ta' partijiet interessati | Il-partijiet interessati kkonċernati mill-proċedimenti kellhom il-possibbiltà li jiddefendu l-interessi tagħhom matul l-investigazzjoni, skont id-dispożizzjonijiet tar-Regolament bażiku. | Il-ġbir u l-użu ta’ għarfien espert | Ma kien hemm l-ebda ħtieġa għal għarfien espert estern. | L-Istima tal-impatt Din il-proposta hi r-riżultat tal-implimentazzjoni tar-Regolament bażiku. Ir-Regolament bażiku ma jipprevedix stima tal-impatt ġenerali iżda fih lista eżawrjenti ta' kondizzjonijiet li jridu jiġu vvalutati. | L-ELEMENTI ġURIDIċI TAL-PROPOSTA | Is-sommarju tal-azzjoni proposta a) Investigazzjoni tal-anti-dumping skont l-Artikolu 5 tar-Regolament bażiku dwar importazzjonijiet ta' ċerti tubi u pajpijiet iwweldjati tal-ħadid jew tal-azzar mhux illigat li joriġinaw fir-RPĊ, il-Federazzjoni Russa, il-Bożnija u Ħerzegovina, u l-Belarus Fl-2007, il-Kumitat tad-Difiża tal-Industrija tat-Tubi Wweldjati tal-Azzar tal-Unjoni Ewropea, ressaq kwerela skont l-Artikolu 5 tar-Regolament bażiku, f'isem il-produtturi li jirrappreżentaw proporzjon kbir, f'dan il-każ aktar minn 50 %, tal-produzzjoni totali tal-Komunità tal-prodott ikkonċernat. Wara li ddeterminat li kienet teżisti evidenza biżżejjed għat-tnedija ta' investigazzjoni tal-anti-dumping, il-Kummissjoni nidiet il-każ fis-26.09.2007[1]. L-investigazzjoni sabet dumping tal-prodott ikkonċernat, li kkawża ħsara lill-industrija Komunitarja bl-importazzjonijiet mill-pajjiżi kkonċernati, bl-eċċezzjoni tal-Bożnija u Ħerzegovina. Din l-investigazzjoni wriet ukoll li ma kien hemm l-ebda aspett ta' interess tal-Komunità li jiġġustifika li ma jiġux imposti miżuri definittivi tal-anti-dumping. Għalhekk ipproponiet li jiġu imposti dazji tal-anti-dumping fuq importazzjonijiet ta' ċerti tubi u pajpijiet iwweldjati tal-ħadid jew tal-azzar mhux illigat li joriġinaw fil-Belarus, ir-Repubblika Popolari taċ-Ċina u r-Russja u li jintemm il-proċediment fir-rigward tal-importazzjonijiet tal-istess prodott li joriġinaw fil-Bożnija u Ħerzegovina. b) Reviżjonijiet ta' skadenza tal-miżuri tal-anti-dumping fis-seħħ fuq importazzjonijiet ta' ċerti tubi u pajpijiet iwweldjati tal-ħadid jew tal-azzar mhux illigat li joriġinaw fit-Turkija, it-Tajlandja u l-Ukraina, u reviżjoni interim dwar importazzjonijiet li joriġinaw fit-Turkija. Din it-talba tressqet mill-Kumitat tad-Difiża tal-Industrija tat-Tubi Wweldjati tal-Azzar tal-Unjoni Ewropea, f’isem il-produtturi li jirrappreżentaw proporzjon kbir, f’dan il-każ aktar minn 50 % tal-produzzjoni Komunitarja totali tal-prodott ikkonċernat. Wara li ddeterminat li kienet teżisti biżżejjed evidenza għat-tnedija tar-reviżjonijiet, il-Kummissjoni nidiet il-każ fis-26.09.2007[2]. L-investigazzjoni kkonfermat il-probabbiltà kbira ta' ssuktar jew rikorrenza ta' dumping u ħsara u permezz ta' dan qed tiġi proposta l-preservazzjoni tal-miżuri tal-anti-dumping fuq importazzjonijiet ta' ċerti tubi u pajpijiet iwweldjati tal-ħadid jew tal-azzar mhux illigat li joriġinaw fit-Tajlandja u l-Ukraina, bl-eċċezzjoni tat-Turkija Dwar ir-reviżjoni interim fir-rigward tat-Turkija, il-Kumitat tad-Difiża tal-Industrija tat-Tubi Wweldjati tal-Azzar tal-Unjoni Ewropea pprovda informazzjoni li, fir-rigward tal-importazzjonijiet tal-prodott ikkonċernat mit-Turkija, il-livell tal-miżura ma għadux biżżejjed biex ipatti għall-ħsara tad-dumping, li jidher li żdied b'mod sinifikanti. Għat-Turkija, ir-reviżjoni interim ikkonkludiet li d-dazji stabbiliti fir-regolament preċedenti għandhom jitneħħew. c) Reviżjoni interim tal-miżuri tal-anti-dumping fis-seħħ fuq importazzjonijiet ta' ċerti tubi u pajpijiet iwweldjati tal-ħadid jew tal-azzar mhux illigat limitati għad-dumping għal kumpanija tal-Ukraina, Interpipe Group. It-talba tressqet mill-kumpanija tal-Ukraina, Interpipe Group, li allegat li paragun tal-valur normali bbażat fuq l-ispejjeż/prezzijiet domestiċi tagħha nnfisha mal-prezzijiet tal-esportazzjoni tagħha lejn suq ta' pajjiż terz li jista' jitqabbel mal-UE, għandu jwassal għal tnaqqis tad-dumping radikalment taħt il-livell tal-miżuri attwali. Għalhekk, l-impożizzjoni ssuktata tal-miżura fil-livelli attwali ma għadhiex meħtieġa sabiex tagħmel tajjeb għad-dumping. Wara li ddeterminat li kienet teżisti biżżejjed evidenza għat-tnedija tar-reviżjoni, il-Kummissjoni nidiet il-każ fl-24.01.2008[3]. L-investigazzjoni kkonkludiet li r-rati tad-dazju stabbiliti fir-regolament preċedenti għandhom jiġu aġġustati. L-Istati Membri ġew ikkonsultati waqt il-Kumitat tal-Anti-dumping ta’ …. 2008. X Stati Membri kienu favur ir-rotta ta' azzjoni proposta, X opponew, X astjenew u X ma tawx reazzjoni. Huwa propost li l-Kunsill jadotta l-proposta mehmuża għal Regolament li għandu jiġi ppubblikat f’Il-Ġurnal Uffiċjali tal-Unjoni Ewropea sa mhux iktar tard minn XX. | Il-bażi ġuridika Ir-Regolament tal-Kummissjoni (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea, kif emendat l-aħħar bir-Regolament tal-Kunsill (KE) Nru 2117/2005 tal-21 ta’ Diċembru 2005. | Il-prinċipju tas-sussidjarjetà Il-proposta taqa’ taħt il-kompetenza esklussiva tal-Komunità. Għalhekk, il-prinċipju tas-sussidjarjetà ma japplikax. | Il-prinċipju tal-proporzjonalità Il-proposta tikkonforma mal-prinċipju ta’ proporzjonalità għar-raġuni(jiet) li ġejja/in. | Il-forma ta' azzjoni hi deskritta fir-Regolament bażiku u ma tħalli l-ebda ambitu għal deċiżjoni nazzjonali. | Indikazzjoni ta' kif il-piż finanzjarju u amministrattiv li jaqa' fuq il-Komunità, il-gvernijiet nazzjonali, l-awtoritajiet reġjonali u lokali, l-operaturi ekonomiċi u ċ-ċittadini huwa minimizzat u proporzjonat għall-għan tal-proposta ,mhijiex applikabbli. | L-għażla ta' strumenti | L-istrumenti proposti: regolament. | Mezzi oħra ma jkunux adegwati għar-raġuni li ġejja: Ir-Regolament bażiku ma jipprevedix alternattivi oħra. | L-IMPLIKAZZJONI BAġITARJA | Il-proposta ma għandha l-ebda implikazzjoni fuq il-baġit Komunitarju. | Proposta għal REGOLAMENT TAL-KUNSILL li jimponi dazju definittiv tal-anti-dumping kontra ċerti tubi u pajpijiet iwweldjati tal-ħadid jew tal-azzar mhux illigat - li joriġinaw fil-Belarus, ir-Repubblika Popolari taċ-Ċina u r-Russja wara proċediment skont l-Artikolu 5 tar-Regolament (KE) Nru 384/96, - li joriġinaw fit-Tajlandja wara reviżjoni ta' skadenza skont l-Artikolu 11(2) tal-istess Regolament, - li joriġinaw fl-Ukraina wara reviżjoni ta' skadenza skont l-Artikolu 11(2) u reviżjoni interim skont l-Artikolu 11(3) tal-istess Regolament, - u li jtemm il-proċedimenti fir-rigward tal-importazzjonijiet tal-istess prodott li joriġina fil-Bożnija u Ħerzegovina u t-Turkija. IL-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, Wara li kkunsidra r-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea[4] ('ir-Regolament Bażiku'), u b’mod partikolari l-Artikoli 9, 11(2) u 11(3) tiegħu, Wara li kkunsidra l-proposta mressqa mill-Kummissjoni wara li kkonsultat il-Kumitat Konsultattiv, Billi: A. IL-PROĊEDURA 1. Miżuri fis-seħħ (1) Il-Kunsill, bir-Regolament tal-Kunsill (KE) Nru 1697/2002, impona dazji definittivi ta' anti-dumping fuq l-importazzjonijiet ta' ċerti tubi u pajpijiet iwweldjati, tal-ħadid jew l-azzar mhux illigat li joriġinaw inter alia fit-Tajlandja, it-Turkija u l-Ukraina (il-'miżuri fis-seħħ')[5]. 2. L-investigazzjoni preżenti 2.1. L-ilment (2) Tressaq ilment fl-20 ta' Awissu 2007 mill-Kumitat tad- Difiża tal-Industrija tat-Tubi Wweldjati tal-Azzar tal-Unjoni Ewropea (il-Kumitat tad- Difiża), il-kwerelant, f’isem il-produtturi li jirrappreżentaw proporzjon kbir, f'dan il-każ aktar minn 50 %, tal-produzzjoni totali tal-Komunità ta' ċerti tubi u pajpijiet iwweldjati tal-ħadid jew tal-azzar mhux illigat. (3) L-ilment kien fih biżżejjed evidenza ta' dumping tal-prodott imsemmi, li joriġina fil-Belarus, il-Bożnija u Ħerzegovina, ir-Repubblika Popolari taċ-Ċina ('ir-RPĊ') u r-Russja, u ta' ħsara materjali li tirriżulta minnu sabiex tiġġustifika, wara li ġie kkonsultat il-Kumitat Konsultattiv, it-tnedija tal-proċediment. 2.2. It-talbiet għal reviżjoni (4) Fil-25 ta' Ġunju 2007, tressqet talba għal reviżjonijiet skont l-Artikolu 11(2) u 11(3) tar-Regolament bażiku mill-Kumitat tad-Difiża tal-Industrija tat-Tubi Wweldjati tal-Azzar tal-Unjoni Ewropea, il-kwerelant, f’isem il-produtturi li jirrappreżentaw proporzjon kbir, f'dan il-każ aktar minn 50 %, tal-produzzjoni totali tal-Komunità ta' ċerti tubi u pajpijiet iwweldjati tal-ħadid jew tal-azzar mhux illigat. (5) It-talba kellha biżżejjed evidenza għat-tnedija ta' reviżjoni ta' skadenza tal-miżuri tal-anti-dumping applikabbli għall-importazzjonijiet tal-prodott imsemmi mit-Tajlandja, it-Turkija u l-Ukraina; u reviżjoni interim , li tkopri d-dumping u l-ħsara, f'dak li għandu x'jaqsam mal-importazzjonijiet mit-Turkija. Wara li kkonsultat il-Kumitat Konsultattiv, il-Kummissjoni nidiet reviżjonijiet skont l-Artikolu 11(2) u (3) tar-Regolament bażiku. (6) Fir-rigward tat-Turkija, it-talba kellha biżżejjed evidenza li l-importazzjonijiet tal-prodott ikkonċernat baqgħu f'livelli konsiderevolment għolja kemm f'termini assoluti kif ukoll fir-rigward tas-sehem mis-suq. Iddikjarat ukoll li l-volumi u l-prezzijiet tal-prodott ikkonċernat mill-pajjiż ħallew, fost konsegwenzi oħra, impatt negattiv fuq is-sehem mis-suq miksub u fuq il-livell tal-prezzijiet applikati mill-industrija Komunitarja, li rriżultaw f'effetti negattivi sostanzjali fuq il-prestazzjoni globali u l-qagħda finanzjarja tal-industrija Komunitarja. (7) Tressqet talba għal reviżjoni parzjali interim skont l-Artikolu 11(3) tar-Regolament bażiku fil-15 ta' Ottubru 2007 minn Interpipe Group, esportatur mill-Ukraina. Ir-reviżjoni interim kienet ristretta fl-ambitu tagħha għal investigazzjoni ta' dumping. 2.3. It-tnedija (8) Fis-26 ta' Settembru 2007, il-Kummissjoni ħabbret permezz ta' avviż ('l-avviż 1') ippubblikat f’ Il-Ġurnal Uffiċjali tal-Unjoni Ewropea [6], it-tnedija tal-proċediment tal-anti-dumping skont l-Artikolu 5 tar-Regolament bażiku fir-rigward tal-importazzjonijiet ta' ċerti tubi u pajpijiet iwweldjati tal-ħadid jew tal-azzar mhux illigat li joriġinaw fil-Belarus, il-Bożnija u Ħerzegovina, ir-Repubblika Popolari taċ-Ċina u r-Russja ('l-investigazzjoni tal-anti-dumping'). (9) Fl-istess jum, skont l-Artikolu 11(2) u (3) tar-Regolament bażiku, il-Kummissjoni ħabbret permezz ta' avviż ('l-avviż 2') ippubblikat f’ Il-Ġurnal Uffiċjali tal-Unjoni Ewropea [7], it-tnedija ta' reviżjoni ta' skadenza għal importazzjonijiet mit-Tajlandja, it-Turkija u l-Ukraina (ir-'reviżjoni ta' skadenza') u reviżjoni interim f'dak li għandu x'jaqsam ma' importazzjonijiet mit-Turkija fir-rigward ta' importazzjonijiet ta' ċerti tubi u pajpijiet iwweldjati tal-ħadid jew tal-azzar mhux illigat (ir-'reviżjoni interim tat-Turkija'). (10) Fl-24 ta' Jannar 2008, skont l-Artikolu 11(3) tar-Regolament bażiku, il-Kummissjoni ppubblikat f’ Il-Ġurnal Uffiċjali tal-Unjoni Ewropea [8], avviż ta' tnedija ('l-avviż 3') ta' reviżjoni interim limitata għad-dumping ta' esportatur wieħed ta' ċerti tubi u pajpijiet iwweldjati tal-ħadid jew tal-azzar mhux illigat li joriġinaw mill-Ukraina, l-Interpipe Group (ir-'reviżjoni interim tal-Ukraina'). (11) L-investigazzjonijiet imsemmija hawn fuq saru flimkien billi huma ovvjament marbutin ma’ xulxin, partikolarment fir-rigward tad-determinazzjoni tal-ħsara u l-probabbiltà tar-rikorrenza tal-ħsara. F’ġieħ l-amministrazzjoni tajba, ġew magħquda f’Regolament wieħed. 3. Il-partijiet ikkonċernati minn dan il-proċediment (12) Is-servizzi tal-Kummissjoni avżaw uffiċjalment lill-kwerelant, il-produtturi tal-Komunità msemmija fl-ilment u t-talba, il-produtturi, importaturi, kummerċjanti l-oħra magħrufa tal-Komunità, il-produtturi esportaturi magħrufa fil-Belarus, il-Bożnija u Ħerzegovina, ir-Repubblika Popolari taċ-Ċina, ir-Russja, it-Tajlandja, it-Turkija u l-Ukraina, u l-awtoritajiet tal-pajjiżi kkonċernati. (13) Il-partijiet interessati ngћataw l-opportunità li jagћtu l-opinjonijiet tagћhom bil-miktub u biex jitolbu seduti ta’ smigћ fil-limiti ta' żmien stabbiliti fl-avviżi ta-tnedija. Numru ta' produtturi esportaturi u produtturi tal-Komunità rrappreżentati mill-kwerelant għamlu użu minn din l-opportunità u ressqu klejms biex jitqiesu matul l-investigazzjoni. 3.1. It-teħid ta' kampjuni (14) Fid-dawl tan-numru mdaqqas ta' produtturi esportaturi għal ċerti pajjiżi esportaturi, u l-produtturi u l-importaturi tal-Komunità involuti fl-investigazzjonijiet, ġiet prevista l-applikazzjoni ta’ metodi għat-teħid ta' kampjun kull meta kienet relevanti fil-proċediment tal-anti-dumping, ir-reviżjoni ta' skadenza u r-reviżjoni interim tat-Turkija, kif stipulat fil-premessi (8) u (9) hawn fuq, skont l-Artikolu 17 tar-Regolament bażiku. (15) Sabiex il-Kummissjoni jkollha l-kapaċità li tiddeċiedi jekk it-teħid ta' kampjun kienx meħtieġ u, jekk dan ikun il-każ, li tagħżel kampjun, il-produtturi esportaturi u r-rappreżentanti li jaġixxu f'isimhom, il-produtturi u l-importaturi tal-Komunità ntalbu jippreżentaw lilhom infushom u jipprovdu tagħrif kif speċifikat fl-avviżi ta' tnedija. 3.1.1. Teħid ta’ kampjun tal-produtturi tal-Komunità (16) Ħmistax-il-parti, 13-il kwerelant u żewġ produtturi ta' appoġġ, wieġbu għal formola tat-teħid tal-kampjuni, u żewġ kumpaniji oħra kkooperaw billi mlew kwestjonarju qasir. Il-livell ta' kooperazzjoni laħaq madwar 95 % tal-produzzjoni tal-Komunità. (17) Skont l-Artikolu 17 tar-Regolament bażiku, il-kampjun intagħżel wara konsultazzjoni mal-kwerelant, ibbażat fuq l-ikbar volum rappreżentattiv ta' bejgħ. B'riżultat ta' dan l-eżerċizzju, intagħżel kampjun ta' 9 kumpaniji. Il-kumpaniji magħżula fil-kampjun kienu jgħoddu għal 67 % tal-produzzjoni totali tal-Komunità matul il-PI. 3.1.2. It-teħid ta' kampjun tal-importaturi (18) Madwar 140 importatur ġew ikkuntattjati fuq il-bażi tal-informazzjoni disponibbli għall-Kummissjoni. Minn dawn il-140, 16 iddikjaraw li ma kinux qed jimpurtaw tubi wweldjati mill-pajjiżi kkonċernati u tliet kumpaniji wieġbu li ma kinux għadhom attivi fis-suq tal-prodott ikkonċernat. Tlettax-il importatur mhux relatati wieġbu għall-kwestjonarju, iżda tnejn biss taw tweġiba sħiħa. L-importaturi mhux relatati li kkooperaw kienu jirrappreżentaw inqas minn 5 % tal-importazzjonijiet totali kkonċernati - livell baxx ħafna ta' kooperazzjoni. 3.1.3. It-teħid ta' kampjun tal-esportaturi (19) Kif imsemmi fl-avviżi ta' tnedija, it-teħid ta' kampjun kien previst għall-esportaturi/produtturi fir-RPĊ, ir-Russja, it-Turkija, l-Ukraina, u t-Tajlandja. Fl-analiżi ta' kull pajjiż hawn taħt hemm stipulata informazzjoni dettaljata dwar l-eżerċizzju tat-teħid ta' kampjun għal kull pajjiż ikkonċernat. 4. Il-verifika tal-informazzjoni li waslet (20) Il-Kummissjoni fittxet u vverifikat l-informazzjoni kollha li qieset neċessarja għall-fini tad-determinazzjoni tad-dumping, tal-ħsara li rriżultat minnu, kif ukoll tal-interess tal-Komunità. L-informazzjoni li tressqet mill-kumpaniji li ġejjin kienet verifikata fuq il-post: a) Produtturi tal-industrija Komunitarja - Jäkl Karvina, ir-Repubblika Ċeka (membru ta' ArcelorMittal Group) - ArcelorMittal Poland S.A., il-Polonja (membru ta' ArcelorMittal Group) - Corus Tubes UK, ir-Renju Unit - Corus Tubes B.V., l-Olanda - Laminaciones Arregui S.L., Spanja - Ruukki Sverige AB, l-Iżvezja Għat-tliet kumpaniji li fadal li ttieħdu bħala kampjun: - Mittal steel Iasi, ir-Rumanija - Arvedi Tubi Acciaio spa, l-Italja - Zelezarny Veseli a.s., ir-Repubblika Ċeka (f'dan il-każ il-metodu ta' verifika kien jinvolvi analiżi ddettaljata u kontroll trasversali tat-tweġiba fuq il-bażi tad-dokumentazzjoni ta' sostenn li ngħatat). b) Importaturi mhux relatati - Comercial de Tubos, Spanja - Anastel Ltd, ir-Renju Unit c) Produtturi esportaturi u produtturi fir-Repubblika Popolari taċ-Ċina - Jinghua Steel Pipe Group: - Hengshui Jinghua Steel Pipe Co. Ltd. - Tangshan Jinghua Steel Pipe Co. Ltd. - Laiwu Jinghua Steel Pipe Co. Ltd. - Jilin Jinghua Steel Pipe Co. Ltd. - Guangzhou Jinghua Steel Pipe Co. Ltd. - Chengdu Pengzhou Jinghua Steel Pipe Co Ltd. - Zhejian Kingland Group: - Zhejian Kingland Pipeline and Technologies Co. Ltd. - Kingland Group Co. Ltd. - Fubo Group: - Shandong Fubo Group Co. Ltd. - Zibo Fubo Steel Pipes Factory Co. Ltd. - Weifang East Steel Pipe Co. Ltd, - Huludao Group: - Huludao City Steel Pipe Industrial Co. Ltd. - Huludao Seven-Star Steel Pipe Group Co. Ltd. - Jiangsu Guoqiang Zinc-plating Industrial Co. Ltd. d) Il-produtturi esportaturi fir-Russja - TMK Group (Joint Stock Company Taganrog Metallurgical Works ('Tagmet'), Taganrog) - OMK Group (Open Joint Stock Company Vyksa Steel Works ('VMZ'), Vyksa) F'kull wieħed miż-żewġ gruppi ġie vverifikat biss il-produttur li kellu l-ikbar volum ta' esportazzjonijiet tal-Komunità.; Il-kummerċjanti relatati fir-Russja - CJSC Trade House TMK, Moska, TMK Group - Closed Joint Stock Company United Metallurgical Company ('UMC'), Moska, OMK Group - OMK Steel, LLC, Moska, OMK Group L-imporatur relatat - TMK Sinara Handel GmbH, Köln, il-Ġermanja, TMK Group Sabiex fil-futur jiġi evitat kull evitar, il-marġni tad-dumping ġie kkalkolat fuq il-grupp sħiħ. e) Produtturi esportaturi fit-Tajlandja - Samchai Steel Industries Public Company Ltd., Samutsakorn, it-Tajlandja f) Produtturi esportaturi fl-Ukraina - OJSC Interpipe Novomoskovsk Pipe Production Plant - OJSC Interpipe Nizhnedneprovsk Tube Rolling Plant. Kummerċjanti/importaturi relatati fl-Ukraina: - Interpipe Ukraine LLC Kummerċjanti/importaturi relatati barra mill-Ukraina: - Interpipe -M LLC. - Interpipe Europe, S.A Sabiex fil-futur jiġi evitat kull evitar, il-marġni tad-dumping ġie kkalkolat fuq il-grupp sħiħ. g) Produttur esportatur fil-Bożnija u Ħerzegovina - Unis Fabrika cijevi a.d., Derventa h) Operatur fil-Belarus - Mogilev Metallurgical Works Joint Stock Company Importatur mhux relatat u sid tal-esportazzjonijiet: - FB Stahlhandel GmbH i) Produtturi esportaturi fit-Turkija - Cayirova Boru Sanayi ve Ticaret AŞ[9] - Yücel Boru ve Profil Endüstrisi AŞ - Noksel Çelik Boru Sanayi AŞ, Ankara - Erbosan Erciyas Boru Sanayii ve Ticaret AŞ, Kayseri - Borusan Mannesmann Boru Sanayi ve Ticaret AŞ, Istanbul - Toscelik Profil ve Sac Endustrisi AS, Iskenderun. Sabiex fil-futur jiġi evitat kull evitar, il-marġni tad-dumping ġie kkalkolat fuq il-grupp sħiħ. 5. Il-perjodu tal-investigazzjoni (21) L-investigazzjoni dwar dumping u ħsara għall-investigazzjoni tal-anti-dumping kopriet il-perjodu mill-1 ta' Lulju 2006 sat-30 ta' Ġunju 2007 ('il-perjodu tal-investigazzjoni' jew 'PI'). L-eżami tax-xejriet fil-kuntest tal-analiżi tal-ħsara kopriet il-perjodu mill-1 ta' Jannar 2004 sa l-aħħar tal-PI ('il-perjodu meqjus'). L-istess PI ntuża wkoll għar-reviżjoni interim tat-Turkija u għar-reviżjoni ta' skadenza, li kellha wkoll l-istess perjodu meqjus. (22) Il-perjodu tal-investigazzjoni għar-reviżjoni interim tal-Ukraina kopra s-sena kalendarja sħiħa 2007 ('il-perjodu ta' investigazzjoni tal-Interpipe' jew 'PII'). 6. L-iżvelar (23) Il-partijiet kollha ġew infurmati bil-fatti u l-konsiderazzjonijiet essenzali li fuq il-bażi tagħhom kien maħsub li ssir rakkomandazzjoni għal: - l-impożizzjoni ta' dazji definittivi tal-anti-dumping fuq importazzjonijiet minn ċerti pajjiżi - l-għeluq tal-proċediment kontra importazzjonijiet tal-Bożnija u Ħerzegovina u t-Turkija (24) Skont id-dispożizzjonijiet tar-Regolament bażiku, il-partijiet ingħataw perjodu li matulu setgħu jressqu rappreżentazzjoni wara dan l-iżvelar. (25) Il-kummenti bil-fomm u bil-miktub imressqa mill-partijiet tqiesu u, fejn xieraq, is-sejbiet definittivi ġew modifikati skont dan. B. IL-PRODOTT IKKONĊERNAT U L-PRODOTT SIMILI 7. Il-prodott ikkonċernat (26) Il-prodott ikkonċernat huwa tubi u pajpijiet iwweldjati, ta' ħadid jew azzar mhux illigat, ta' profil ċirkulari u ta' dijametru estern li ma jaqbiżx il-168.3 mm, ħlief katusi tat-tip użati għas-sensieli ta' katusi taż-żejt jew tal-gass, kejsing u tubi mit-tip li jintużaw għat-tħaffir għaż-żejt u l-gass, tubi ta' preċiżjoni u tubi u pajpijiet b'fittings imwaħħla magħhom adattati biex iwasslu gassijiet jew likwidi għall-użu f’mezzi ta’ l-ajru ċivili, li joriġinaw fil-Belarus, il-Bożnija u Ħerzegovina, ir-Repubblika Popolari taċ-Ċina, ir-Russja, it-Tajlandja, it-Turkija u l-Ukraina. Normalment jiġi ddikjarat bil-kodiċi NM ex 7306 30 41, ex 7306 30 49, ex 7306 30 72 kif ukoll ex 7306 30 77. (27) Tubi u pajpijiet iwweldjati jintużaw f'medda wiesgħa ta' applikazzjonijiet inklużi fost oħrajn, għat-twassil ta' ilma, misħun, gass naturali, arja u likwidi u gassijiet oħra fil-plumbing, sistemi ta' tisħin u ventilazzjoni, unitajiet ta' arja kondizzjonata, sistemi awtomatiċi għall-bexx, u użi oħrajn simili. Ta' spiss jintużaw ukoll għall-finijiet ta' kostruzzjoni, għall-irfigħ tat-tagħbija, l-istekkat, il-mezzi ta' protezzjoni u l-armar tat-twavel. (28) Il-biċċa l-kbira tal-materja prima għall-prodott ikkonċernat huma kojls imremblin bis-sħana, li jiġu ffurmati f'tubi. Tubi u pajpijiet iwweldjati jistgħu mbagħad jiġu ttrattati permezz ta' kisi jew galvanizzar. Dawn it-trattamenti ulterjuri għandhom l-għan li jżidu l-kwalità tal-prodott. Fil-biċċa l-kbira jkollhom truf sempliċi, iżda jistgħu jkollhom wkoll truf iċċanfrinati jew bil-kamin, kemm b'ġontaturi kif ukoll mingħajrhom. Il-prodott ikkonċernat jiġi prodott f'bosta qisien u skont standards u klassifiki varji. Fil-biċċa l-kbira huma kompatibbli f'dak li għandu x'jaqsam mal-użu finali tagħhom u, għalhekk, jeżisti grad sinifikanti ta' dupplikazzjoni u kompetizzjoni bejn it-tipi varji tal-prodott ikkonċernat. Għalhekk huwa konkluż, kif diġà sar f'investigazzjonijiet preċedenti li jkopru l-istess prodott, li t-tipi kollha tal-prodott ikkonċernat għandhom jitqiesu bħala prodott uniku għall-għanijiet tal-investigazzjoni. (29) Għall-finijiet tar-reviżjoni ta' skadenza, ir-reviżjoni interim tat-Turkija u r-reviżjoni interim tal-Ukraina, il-prodott ikkonċernat huwa simili għal dak kopert mill-investigazzjoni oriġinali u preċedenti, imsemmija fil-premessa 1. 8. Il-prodott simili (30) Il-prodott manifatturat fil-Belarus, il-Bożnija u Ħerzegovina, ir-Repubblika Popolari taċ-Ċina, ir-Russja, it-Tajlandja, it-Turkija u l-Ukraina u esportat lill-Komunità huwa l-istess fl-aspetti kollha bħall-prodott mibjugħ fis-suq domestiku ta' dawn il-pajjiżi kif ukoll għall-prodott magħmul mill-produtturi tal-Komunità u mibjugħ fis-suq tal-Komunità. L-istess jgħodd fir-rigward tal-prodott magħmul u mibjugħ għall-esportazzjoni lill-Komunità meta mqabbel mal-prodott magħmul u mibjugħ fl-Istati Uniti tal-Amerika li servew bħala pajjiż terz b’ekonomija tas-suq għar-Repubblika Popolari taċ-Ċina u l-Belarus. Għalhekk, dawn il-prodotti kollha tqiesu li kienu simili fis-sens tal-Artikolu 1(4) tar-Regolament bażiku. C. DUMPING 1. IL-METODOLOĠIJA ĠENERALI (31) Il-metodoloġija ġenerali stipulata hawn taħt ġiet applikata lill-operaturi esportaturi kollha kif xieraq. Għalhekk, il-preżentazzjoni sussegwenti tas-sejbiet dwar l-aspetti tad-dumping għall-pajjiżi kkonċernati għalhekk tiddeskrivi biss dawk il-kwistjonijiet li huma speċifiċi għal pajjiż esportatur partikolari. 2. IL-VALUR NORMALI (32) Skont l-Artikolu 2(2) tar-Regolament bażiku, għal kull produttur esportatur li kkoopera, l-ewwel ġie eżaminat jekk il-bejgħ domestiku tiegħu tat-tubi u l-pajpijiet iwweldjati kienx rappreżentattiv, jiġifieri jekk il-volum ta' bejgħ totali ta' din ix-xorta kienx jirrappreżenta mill-inqas 5 % tal-volum tal-bejgħ totali mill-esportazzjoni tiegħu lejn il-Komunità. (33) Il-Kummissjoni sussegwentement identifikat dawk it-tipi ta' tubi u pajpijiet iwweldjati mibjugħa domestikament li kienu identiċi jew li kienu komparabbli direttament mat-tipi mibjugħa għall-esportazzjoni lejn il-Komunità. F'dak li għandu x'jaqsam mal-investigazzjoni fuq il-bażi tat-tip ta' prodott, il-Kummissjoni qieset tipi ta' prodotti mibjugħa domestikament u esportati, li kellhom oriġini, daqs (dijametru estern), ħxuna tal-ġnub, finitura esterna u finitura finali simili, bħala direttament paragunabbli. (34) Għal kull tip mibjugħ mill-produtturi esportaturi fis-swieq domestiċi tagħhom u li nstab li kien komparabbli direttament mat-tip ta' tubi u pajpijiet iwweldjati mibjugħa għall-esportazzjoni lejn il-Komunità, ġie stabbilit jekk il-bejgħ domestiku kienx rappreżentattiv biżżejjed għall-finijiet tal-Artikolu 2(2) tar-Regolament bażiku. Il-bejgħ domestiku ta' tip partikolari ta' tubi u pajpijiet iwweldjati tqies li kien rappreżentattiv biżżejjed meta l-volum totali tal-bejgħ domestiku ta' dak it-tip matul il-PI rrappreżenta 5 % jew iktar tat-total tal-volum tal-bejgħ tat-tip komparabbli ta' tubi u pajpijiet iwweldjati esportati lejn il-Komunità. (35) Ġie mistħarreġ jekk il-bejgħ domestiku ta' kull tip ta' tubu wweldjat setax jitqies li seħħ fl-andament normali tal-kummerċ skont l-Artikolu 2(4) tar-Regolament bażiku. Dan sar billi għal kull produttur esportatur fil-pajjiż ikkonċernat, il-proporzjon ta' bejgħ bi qligħ għall-konsumaturi indipendenti fis-suq domestiku, ġie stabbilit għal kull tip tal-prodott esportat ikkonċernat fis-suq domestiku matul il-perjodu ta' investigazzjoni. (a) Għal dawk it-tipi ta' prodotti fejn aktar minn 80 %, skont il-volum, tal-bejgħ fis-suq domestiku kienu inqas mill-prezzijiet tal-unità, jiġifieri fejn il-prezz tal-bejgħ medju tat-tip tal-prodott ikkonċernat kien daqs jew ogħla mill-prezz medju tal-produzzjoni għat-tip ta' prodott ikkonċernat, il-valur normali ġie kkalkulat bħala l-prezz medju tal-bejgħ domestiku kollu tat-tip tal-prodott ikkonċernat irrispettivament minn jekk il-bejgħ ħalliex qligħ jew le. (b) Għal dawk it-tipi ta' prodotti fejn mill-inqas 10 %, imma mhux aktar minn 80 %, skont il-volum, ta' bejgħ fis-suq domestiku ma kienx orħos mill-prezz tal-unità, il-valur normali ġie kkalkolat bħala l-prezz tal-bejgħ medju bil-piż differenzjat ta' dawk it-tranżazzjonijiet li saru bi prezzijiet daqs il-prezz tal-unità jew jew ogħla minnu, tat-tip ikkonċernat. (c) Għal dawk it-tipi ta' prodotti fejn inqas minn 10 %, bil-volum, inbiegħu fis-suq domestiku bi prezz mhux irħas mill-prezz tal-unità, tqies li t-tip tal-prodott ikkonċernat ma nbiegħx fl-andament normali tal-kummerċ u, għalhekk, il-valur normali kellu jiġi kompost skont l-Artikolu 2(3) tar-Regolament bażiku. (36) Għal dawk it-tipi tal-prodott li għalihom ma sar l-ebda bejgħ domestiku fl-andament normali tal-kummerċ, ġie investigat jekk il-valur normali setax jiġi stabbilit fuq il-bażi tal-prezzijiet domestiċi ta' produtturi oħra skont l-Artikolu 2(1) tar-Regolament bażiku. Jekk ma kien hemm disponibbli l-ebda prezz domestiku affidabbli ta' produtturi oħra, ntuża l-valur normali kompost disponibbli, skont l-Artikolu 2(3) tar-Regolament bażiku. (37) Jekk il-valur normali ġie kompost skont l-Artikolu 2(3) tar-Regolament bażiku, l-ispejjeż ġenerali, amministrattivi u tal-bejgħ u l-ammont ta' qligħ kienu bbażati fuq dejta reali dwar il-produzzjoni u bejgħ, fl-andament normali tal-kummerċ, tal-prodott simili, mill-produttur esportatur ikkonċernat, skont l-Artikolu 2(3) u (6) tar-Regolament bażiku. 3. IL-PREZZ TAL-ESPORTAZZJONI (38) Fil-każijiet kollha fejn il-prodott ikkonċernat ġie esportat lil klijenti indipendenti fil-Komunità, il-prezz tal-esportazzjoni ġie stabbilit skont l-Artikolu 2(8) tar-Regolament bażiku, jiġifieri fuq il-bażi tal-prezzijiet ta' esportazzjoni effettivament imħallsa jew dovuti. (39) Fejn il-bejgħ mill-esportazzjoni sar permezz ta' importatur relatat u ma tqiesx affidabbli, il-prezz tal-esportazzjoni ġie kompost, skont l-Artikolu 2(9) tar-Regolament bażiku, fuq il-bażi tal-prezz li fih il-prodotti importati nbiegħu mill-ġdid għall-ewwel darba lil xerrej indipendenti, aġġustat b’mod xieraq għall-ispejjeż kollha li saru bejn l-importazzjoni u l-bejgħ mill-ġdid, kif ukoll marġni raġonevoli għall-ispejjeż ġenerali u amministrattivi u għall-profitti. F'dan ir-rigward, intużaw l-ispejjeż ġenerali u amministrattivi tal-importatur relatat stess. Il-marġni tal-profitt ġie stabbilit fuq il-bażi tal-informazzjoni disponibbli mill-importaturi mhux relatati li kkooperaw. (40) F’każijiet fejn ma kienx hemm prezz tal-esportazzjoni u konsegwentement ma kienx hemm bejgħ mill-ġdid tal-prodotti importati, il-prezz tal-esportazzjoni nħadem, skont l-Artikolu 2(9) tar-Regolament bażiku, fuq kwalunkwe bażi raġonevoli. 4. IL-PARAGUN (41) Il-valur normali u l-prezzijiet tal-esportazzjoni għal tipi komparabbli tal-prodott tqabblu fuq bażi ex - works . Sabiex jiġi żgurat paragun ġust bejn il-valur normali u l-prezz ta’ esportazzjoni, saret konċessjoni xierqa fil-forma ta’ aġġustamenti għad-differenzi li jaffettwaw il-prezzijiet u l-komparabilità tal-prezzijiet skont l-Artikolu 2(10) tar-Regolament bażiku. Fil-każijiet kollha, fejn instab li kienu raġunevoli, preċiżi u appoġġati b’evidenza verifikata, ingħataw aġġustamenti xierqa. 5. IL-MARĠNI TAD-DUMPING GĦALL-KUMPANIJI INVESTIGATI (42) B’regola ġenerali skont l-Artikolu 2(11) tar-Regolament bażiku, il-marġni tad-dumping għal kull produttur esportatur ġie stabbilit fuq il-bażi ta' paragun bejn il-valur normali medju bil-piż differenzjat u l-prezz tal-esportazzjoni medju bil-piż differenzjat għal kull tip ta' prodott. (43) F'każijiet ta' gruppi ta' bosta kumpaniji relatati ma' xulxin, ġie stabbilit marġni komuni tad-dumping applikabbli għall-kumpaniji kollha fil-grupp, skont il-prassi standard tal-Kummissjoni sabiex ma jkunx hemm evitar tal-miżuri. 6. IL-MARĠNI RESIDWU TAD-DUMPING (44) Għall-kumpaniji li ma kkooperawx, ġie ddeterminat marġni residwu tad-dumping skont l-Artikolu 18 tar-Regolament bażiku, fuq il-bażi tal-fatti disponibbli. (45) Sabiex jiġi ddeterminat il-marġni residwu tad-dumping, l-ewwel nett ġie stabbilit il-livell ta' kooperazzjoni. Il-livell ta' kooperazzjoni tqies bħala għoli żżejjed meta l-volumi tal-esportazzjonijiet mill-produtturi esportaturi li kkooperaw kienu qrib ta' dawk mogħtija mill-Eurostat għall-pajjiż ikkonċernat u ma kien hemm xejn li jagħti x'jifhem li xi produttur naqas milli jikkoopera. F'każijiet bħal dawn, il-marġni residwu tad-dumping ġie stabbilit fil-livell tal-kumpanija li kkooperat bl-ogħla marġni tad-dumping, sabiex tiġi żgurata l-effettività ta' kwalunkwe miżura. (46) B'mod ġenerali, fejn il-livell ta' kooperazzjoni kien baxx, il-marġni residwu tad-dumping ġie stabbilit fl-ogħla marġni stabbilit għal mudell rappreżentant għal produttur ieħor li kkoopera. Din l-istrateġija tqieset bħala meħtieġa sabiex tevita li jiġi ppremjat in-nuqqas ta' kooperazzjoni 7. BOSNIA AND HERZEGOVINA 7.1. General remarks (47) L-importazzjonijiet mill-Bożnija u Ħerzegovina ammontaw għal 33 kilotunnellati (KT) fil-PI u laħqu sehem mis-suq ta' madwar 2.5 %. L-ikbar produttur esportatur kien jirrappreżenta aktar minn 90 % tal-produzzjoni totali fil-Bożnija u Ħerzegovina (li kienet iddestinata għas-suq domestiku u l-esportazzjoni). Huwa kkoopera mal-investigazzjoni u wieġeb il-kwestjonarju. 7.2. Il-valur normali (48) Il-volum totali tal-bejgħ domestiku tal-prodott simili kien rappreżentattiv, kif definit fil-premessa 32. Skont il-metodoloġija ġenerali deskritta hawn fuq, il-valur normali kien ibbażat fuq prezzijiet imħallsa jew li għandhom jitħallsu, fl-andament normali tal-kummerċ, minn klijenti indipendenti fil-Bożnija u Ħerzegovina, jew, fejn applikabbli, ġie kompost. 7.3. Il-prezz tal-esportazzjoni (49) Fil-każijiet kollha, il-prodott ikkonċernat inbiegħ lil klijenti indipendenti fil-Komunità. Għalhekk, il-prezz tal-esportazzjoni kien ibbażat fuq il-prezzijiet li tħallsu jew li għandhom jitħallsu fil-Komunità, skont l-Artikolu 2(8) tar-Regolament bażiku. (50) L-esportatur ikkontesta r-rata tal-ispiża tat-trasport allegata mill-kwerelant. Fil-fatt, seta' juri waqt investigazzjoni ta' fuq il-post li dawn l-ispejjeż kienu aktar baxxi. 7.4. Il-paragun (51) Il-valur normali u l-prezz tal-esportazzjoni tqabblu mal-bażi tal-prezz ex - works . Sabiex ikun żgurat paragun ġust, saret konċessjoni xierqa fl-għamla ta' aġġustamenti għad-differenzi li jaffettwaw il-kapaċità ta' paragun tal-prezzijiet skont l-Artikolu 2(10) tar-Regolament bażiku. Wara l-iżvelar, parti waħda fissret dubju dwar l-aġġustamenti li allegatament saru għall-karatteristiċi fiżiċi mill-Kummissjoni. Madankollu, l-aġġustamenti għall-karatteristiċi fiżiċi la kienu ġġustifikati u lanqas effettivament applikati fil-kalkolu tal-marġni tad-dumping għall-produttur esportatur uniku fil-Bożnja u Ħerzegovina. 7.5. Il-marġni ta' dumping (52) Il-paragun bejn il-valur normali u l-prezz tal-esportazzjoni fuq bażi ta' medja bil-piż differenzjat imqabbla ma' medja bil-piż differenzjat ġie applikat u dan il-metodu wera marġni tad-dumping ta' 0.7 %. (53) Billi l-marġni tad-dumping huwa de minimis , jiġifieri inqas minn 2 %, skont l-Artikolu 9(3) tar-Regolament bażiku, il-proċediment kontra l-Bożnija u Ħerzegovina għandu jintemm mingħajr impożizzjoni ta' miżuri. In-natura u l-impatt ta' importazzjonijiet minn dan il-pajjiż huma analizzati fil-parti tal-ħsara taħt "fatturi oħra". 8. IR-REPUBBLIKA POPOLARI TAĊ-ĊINA (RPĊ) 8.1. Kummenti ġenerali (54) Kif rappurtat mill-Eurostat (il-Kodiċi kollha tan-NM), l-importazzjonijiet Ċiniżi żdiedu drastikament f'dawn l-aħħar snin minn 22 KT fl-2004 għal 111 KT fl-2006 (180 KT fil-PI). Għalhekk ir-RPĊ hija nettament l-ikbar importatur fis-suq tal-Komunità b'sehem mis-suq li żdied minn 1.8 % fl-2004 għal aktar minn 13.8 % fil-PI. Il-prdutturi li kkooperaw irrappurtaw volumi saħansitra ogħla ta' 233 KT ta' esportazzjonijiet. Sitt kumpaniji li ttieħdu bħala kampjun irrappurtaw 219 KT. L-ewwel implikazzjoni ta' din id-diskrepanza hija li l-penetrazzjoni tas-suq u s-sehem mis-suq tal-esportazzjonijiet Ċiniżi hija saħansitra aktar sinifikanti milli kif kien maħsub oriġinarjament. (55) Din id-diskrepanza fi kwantitajiet irrappurtati mill-Eurostat u mill-produtturi li kkooperaw tista' tikkorrispondi wkoll għal dikjarazzjoni doganali falza tal-prodott ikkonċernat Dan jaqbel mal-allegazzjonijiet magħmula mill-industrija Komunitarja, li jindikaw li l-prodott ikonċernat qed ikun iddikjarat b'mod falz. L-investigazzjoni globali wriet li l-operaturi jistgħu jbiegħu tipi differenti ta' tubi (uħud jappartjenu għall-prodott ikkonċernat, oħrajn le) fl-istess fattura. Għalhekk mhuwiex eskluż li, skont kemm jiġu speċifikati b'mod ċar id-differenzi f'din il-fattura, dan jista' jintuża għal dikjarazzjoni falza minn dikjarant tal-prodott ikkonċernat skont kodiċi li mhumiex dawk assoċjati mal-prodott ikkonċernat. 8.2. It-trattament tal-ekonomija tas-suq (TES) (56) Skont l-Artikolu 2(7)(b) tar-Regolament bażiku, fl-investigazzjonijiet ta' anti-dumping dwar l-importazzjonijiet li joriġinaw fir-RPĊ, il-valur normali għandu jiġi ddeterminat skont il-paragrafi 1 sa 6 tal-Artikolu msemmi gћal dawk il-produtturi li nstabu li qed jissodisfaw il-kriterji stabbiliti fl-Artikolu 2(7)(c) tar-Regolament bażiku. (57) Fil-qosor, u għal faċilità ta' referenza biss, il-kriterji tat-TES qed jingħataw f’forma mqassra hawn taħt: 1. Id-deċiżjonijiet u l-ispejjeż kummerċjali jsiru b'reazzjoni għall-kondizzjonijiet tas-suq u mingħajr interferenza mill-Istat. 2. Ir-reġistri ta' kontabilità jgħaddu minn verifika finanzjarja indipendenti, skont standards ta' kontabilità internazzjonali u huma applikati għall-għanijiet kollha. 3. Ma hemm ebda tgħawwiġ sinifikanti li ntiret mis-sistema preċedenti li ma kenitx ibbażata fuq ekonomija tas-suq. 4. Iċ-ċertezza ġuridika u l-istabilità huma pprovduti mil-liġijiet dwar il-falliment u l-proprjetà. 5. Il-kambji tal-munita jitwettqu bir-rata tas-suq. (58) Wara t-tnedija tal-investigazzjoni attwali, intgħażel kampjun ta' sitt produtturi/gruppi ta' produtturi ('entitajiet') Ċiniżi, li kollha kemm huma kienu ddikjaraw TES skont l-Artikolu 2(7)(b) tar-Regolament bażiku u wieġbu għall-formola ta' dikjarazzjoni TES qabel l-iskadenzi stipulati ta' żmien. Skont id-dikjarazzjonijiet tagħhom ġew ivverifikati fuq il-post. Hija l-prassi konsistenti tal-Kummissjoni li tinvestiga jekk grupp ta' kumpaniji relatati bħala entità sħiħa jissodisfax il-kondizzjonijiet għat-TES. Għalhekk, fejn sussidjarju jew kwalunkwe kumpanija oħra relatata mal-applikant huwa/hija produttur u/jew esportatur u/jew kummerċjant ta' prodott ikkonċernat, il-kumpanija ġiet mistiedna biex timla formola separata ta' klejm għat-TES. (59) Skont il-verifiki ta' fuq il-post fil-proprjetà tas-sitt entitajiet li ttieħdu bħala kampjun, ġie deċiż li t-talbiet kollha tagħhom għat-TES kellhom jiġu rifjutati. Dan kien dovut għall-fatt li l-ebda waħda mill-entitajiet ma ssodisfatt il-kriterji 1, 2 u 3 (ara l-analiżi hawn taħt). L-investigazzjoni żvelat li l-entitajiet kollha jissodisfaw il-kriterji 4 u 5. Dan ifisser li l-falliment u l-liġijiet tal-proprjetà jiggarantixxu stabbilità u ċertezza legali u l-konverżjonijiet tar-rati tal-kambju jitwettqu fir-rati tas-suq. Il-Kriterju 1 - Id-deċiżjonijiet kummerċjali jsiru b'reazzjoni għas-sinjali tas-suq, mingħajr indħil sinifikanti tal-Istat, u l-ispejjeż jirriflettu l-valuri tas-suq (60) F'bosta każijiet id-dokumentazzjoni tal-kumpaniji ma kinitx affidabbli. Uħud mill-kumpaniji ppreżentaw verżjonijiet differenti tal-istess dokument (eż. liċenzji kummerċjali emendati, żewġ arranġamenti differenti ta' Artikoli ta' Assoċjazzjoni b'dententuri differenti tal-ishma, Artikoli ta' Assoċjazzjoni li qatt ma ġew iffirmati). L-awtoritajiet lokali mhux biss aċċettaw qagħda bħal din iżda saħansitra ħarġu ċertifikati u dokumenti korrispondenti mingħajr ebda prova. Dokumenti mhux affidabbli bħal dawn rendew l-istatus ġuridiku tal-kumpaniji bħala inċert u ssuġġerew li l-influwenza tal-Istat ma nqerditx. (61) F'xi każijiet oħra, kien hemm ambigwitajiet fir-rigward tal-liċenzja kummerċjali. F'każ minnhom, inizjalment ġiet ippreżentata liċenzja kummerċjali li la kienet tispeċifika d-data tal-bidu u l-anqas dik tat-tmien tal-operat. Fi stadju ulterjuri, ġiet ippreżentata verżjoni li kellha biss data tat-tmiem. Dan jitfa' dubju ġenerali fuq l-attendibilità tad-dokumenti ppreżentati. (62) Wara li ġew żvelati s-sejbiet tal-Kummissjoni, il-kumpaniji ġeneralment indikaw li huma kellhom sjieda privata. Madankollu, bil-maqlub tad-dikjarazzjonijiet, l-interferenza tal-istat ġiet stabbilita wkoll fejn ma kien hemm l-ebda sjieda statali jew fejn is-sjieda statali kienet biss parzjali. Kif intwera hawn fuq, elementi oħra wasslu għall-konklużjoni li fl-aħħar mill-aħħar kien hemm interferenza statali sinifikanti. (63) Il-kummenti li waslu ma kinux tali li jbiddlu s-sejbiet tal-Kummissjoni. Ġie konkluż li l-kumpaniji kienu soġġetti għal intereferenza Statali sinifikanti. Il-Kriterju 2 - L-impriżi għandhom sett wieħed ċar ta' reġistri ta' kontabilità li għaddew minn verifika finanzjarja indipendenti (64) Instab numru ta' irregolaritajiet fir-rigward tal-prassi tal-kontabilità tal-kumpaniji investigati. Għall-entitajiet kollha nstab li l-kontijiet ma nżammux f'mod koerenti. (65) Pereżempju, ġew stabbiliti xi irregolaritajiet fir-rigward tal-mod li bih il-kumpaniji żiedu l-kapital reġistrat tagħhom (iż-żieda ta' kapital ma kienet tirrifleti l-ebda investiment definit). F'uħud mill-każijiet il-valur tal-ekwità tal-kumpanija qatt ma kien iddepożitat fi flus jew mhux fi flus. F'xi każijiet oħra, id-djun irrekuperabbli ma ġewx irreġistrati skont l-istandards internazzjonali ta' kontabilità. Id-dikjarazzjonijiet finanzjarji ta' wħud mill-kumpaniji ma kienx jirrifletti l-kapital irrreġistrat kif iddikjarat fid-dokumenti tal-kumpanija bħal Artikoli ta' Assoċjazzjoni jew Liċenzja Kummerċjali. Ġew stabbiliti irregolaritajiet fir-rigward ta' deprezzament (xi kumpaniji waqqfu jiżvalutaw xi assi) jew drittijiet tal-użu tal-art, li ma ġewx irreġistrati kif suppost. (66) Xi entitajiet iddikjaraw li l-irrgolaritajiet fis-sistema ta' kontabilità ma kellhiex tħalli impatt fuq id-deċiżjoni dwar it-TES sa dan il-punt. Skont dawk id-dikjarazzjonijiet, l-irregolaritajiet fis-sistema ta' kontabilità, avolja numerużi, mhumiex biżżejjed waħidhom biex jiġi konkluż li l-kriterju 2 ma ntlaħaqx. Minkejja dan, ukoll jekk wieħed jassumi li l-kriterju 2 seta’ jitiqes li ntlaħaq jekk l-irregolaritajiet tal-kontabilità setgħu jiġu kkwalifikati bħala minuri, f'dan il-każ partikolari, hekk kif spjegat fil-paragrafi preċedenti, l-irregolaritajiet ma kinux minuri. (67) Ġie ddikjarat ukoll f'uħud mill-każijiet li l-kontijiet saritilhom verifika finanzjarja minn awdituri esterni, u għalhekk, indipendenti. Minkejja dan, l-awdituri ma indikaw l-ebda waħda mill-problemi li nstabu matul l-investigazzjoni u għalhekk ma kinux konformi mal-istandards internazzjonali tal-kontabilità. Għalhekk, l-entitajiet ikkonċernati ma setgħux jippruvaw li kellhom sett wieħed ċar tar-reġistri bażiċi ta' kontabilità li saritilhom verifika finanzjarja indipendenti skont l-istandards internazzjonali. Il-Kriterju 3 - Ma jingħadda l-ebda tgħawwiġ mis-sistema li mhijiex tal-ekonomija tas-suq (68) Kien hemm ukoll irregolaritajiet f'dak li għandu x'jaqsam mal-kuntratti tal-użu tal-art. F'bosta każijiet ma setgħet titressaq l-ebda prova ta' ħlas għad-drittijiet tal-użu tal-art, li fid-dawl tal-fatt li l-art hija proprjetà tal-Istat, jesponi dawk l-entitajiet għal influwenza statali sinifikanti. Uħud mill-entitajiet naqsu milli jippreżentaw evidenza attendibbli dwar l-akkwist u t-trasferiment tal-ishma. F'uħud mill-każijiet il-valutazzjoni mill-ġdid tal-assi kienet arbitrarja b'mod ċar. L-irregolaritajiet tal-proċess ta' privatizzazzjoni jixħtu dubji fuq it-trasferimenti kollha sussegwenti tal-ishma u jidhru li huma sors ta' setgħa għall-awtoritajiet lokali sabiex jinterferixxu mal-operat ta' wħud mill-kumpaniji. (69) Konsegwentament, l-irregolaritajiet li għandhom x'jaqsmu mal-proċess ta' privatizzazzjoni għad għandhom impatt fuq is-sitwazzjoni u l-operat attwali tal-kumpaniji, minħabba li l-ispejjeż tal-produzzjoni u l-valur tal-assi huma soġġetti għal tagħwiġ sinifikanti li għaddew mis-sistema preċedenti ta' ekonomija li mhijiex tas-suq. (70) Ġie kkonsultat il-Kumitat Konsultattiv u l-partijiet milquta direttament kienu mgħarrfa b'dan. L-industrija tal-Komunità ngħatat l-opportunità li tikkummenta, iżda ma wasal l-ebda kumment dwar id-determinazzjoni tat-TES. (71) Il-Kummissjoni rċeviet kummenti mill-applikanti tat-TES. Dawk il-kummenti ġew indirizzati fejn kien xieraq, jew fl-analiżi hawn fuq inkella fi tweġiba individwali lill-esportatur ikkonċernat. Minkejja dan, l-ebda kumment li wasal ma kien tali li jbiddel is-sejbiet dwar it-trattament ta' ekonomija tas-suq. 8.3. It-trattament individwali (TI) (72) Skont l-Artikolu 2(7)(a) tar-Regolament bażiku, dazju fuq skala nazzjonali, jekk jeżisti, jiġi stabbilit għal pajjiżi li jaqgħu taħt dak l-Artikolu, ħlief f'dawk il-każijiet fejn il-kumpaniji jkunu jistgħu juru li jissodisfaw il-kriterji kollha stipulati fl-Artikolu 9(5) tar-Regolament bażiku. (73) In-natura tal-interferenza Statali stabbilita għal kumpaniji kollha taffettwa l-attività tagħhom bħala entità sħiħa. Għalhekk, ma jistax jiġi eskluż li influwenza bħal din għandha tħalli impatt fuq id-determinazzjoni tal-prezzijiet ta' esportazzjoni u l-kwantitajiet kif ukoll id-determinazzjoni tat-termini tal-bejgħ u aspetti oħra relatati fir-rigward tal-attività tal-esportazzjoni. (74) Bl-istess mod, qed jitfakkar li s-sitt entitajiet investigati koprew kważi t-totalità tal-esportazzjonijiet ġewwa l-Komunità. Fid-dawl ta' din il-konċentrazzjoni, in-numru relattivament żgħir ta' operaturi tas-suq u l-livell sinifikanti tal-interferenza statali stabbilit fir-rigward tal-entitajiet kollha investigati, ma jistax jiġi eskluż li l-interferenza statali se tintuża biex tevita l-miżuri jekk l-esportaturi individwali jingħataw rati doganali differenti. (75) Konsegwentement, il-kumpaniji ma setgħux juru li laħqu l-kriterji (b) u (e), kif stipulat fl-Artikolu 9(5) tar-Regolament bażiku. 8.4. Id-determinazzjoni tal-valur normali għall-produtturi esportaturi kollha li ma ngħatawx it-TES 8.4.1. Il-pajjiż analogu (76) Skont l-Artikolu 2(7)(a) tar-Regolament bażiku, il-valur normali għall-kumpaniji li ma setgħux jingħataw it-TES ġie stabbilit fuq il-bażi tal-prezzijiet jew tal-valur kompost f'pajjiż analogu. (77) Fl-avviż nru 1, il-Kummissjoni indikat l-intenzjoni tagћha li tuża lill-Istati Uniti tal-Amerika bћala pajjiż analogu xieraq biex jiġi stabbilit il-valur normali għar-RPĊ u l-Belarus, u l-partijiet interessati ġew mistiedna jikkummentaw. Parti interessata waħda oġġezzjonat għal din il-proposta, filwaqt li indikat li t-Turkija tkun għażla aktar adatta u indikat li, skont l-Artikolu 2(7) tar-Regolament bażiku, fejn xieraq, għandu jintuża pajjiż terz b'ekonomija tas-suq li huwa soġġett għall-istess investigazzjoni. Ġie nnutat ukoll li t-Turkija ntużat bħala pajjiż analogu għall-Ukraina fl-investigazzjoni oriġinali. (78) Madankollu, l-istituzzjonijiet żammew il-fehma tagħhom li l-Istati Uniti tal-Amerika kienu għażla aħjar ta’ pajjiż analogu għall-iskop tal-investigazzjoni l-ġdida preżenti, fid-dawl tal-argumenti stipulati hawn taħt. (79) L-ewwel nett, l-istituzzjonijiet tal-Komunità jaqblu, fil-prinċipju, li f’reviżjoni jkun loġiku li jittieħed bħala punt inizjali l-istess pajjiż analogu bħal fl-investigazzjoni oriġinali (għalkemm anki f’reviżjoni jista’ jkun hemm raġunijiet validi għal bidla). Madankollu, safejn għandhom x’jaqsmu r-RPĊ u l-Belarus, dan ir-Regolament mhuwiex ibbażat fuq reviżjoni, iżda fuq investigazzjoni ġdida. Għalhekk, dawn il-kwistjonijiet ma japplikawx. Barra minn hekk, kif spjegat imkien ieħor f’dan ir-Regolament, skont ir-rapport tat-tribunal tal-Appelltad-WTO “ Beef and rice (Mexico) ”[10], dawk il-kumpaniji Torok li nstabu li kellhom dazju ta’ żero fl-investigazzjoni oriġinali ma tqisux li huma soġġetti għall-proċediment preżenti. Għalhekk, l-istituzzjonijiet ma għandhomx stampa sħiħa tal-valur normali fis-suq Tork. Barra minn hekk, jidher li hemm ċerti distorsjonijiet fis-suq Tork. Partikolarment, is-sehem mis-suq tal-importazzjonijiet fit-Turkija kien baxx ħafna, 3,3 %, filwaqt li l-penetrazzjoni tas-suq tal-importazzjonijiet fl-Istati Uniti kienet ta' 39 %. Dan is-sehem baxx mis-suq tal-importazzjonijiet jista’ jindika xi impediment fil-kompetizzjoni internazzjonali fis-suq Tork, minkejja l-fatt li hemm madwar 15-il produttur magħruf fit-Turkija. (80) Min-naħa l-oħra, l-Istati Uniti tal-Amerika huma suq kbir għat-tubi wweldjati b'mod ġenerali u għall-prodott ikkonċernat, ta' daqs simili għal dak tal-Komunità. Il-grad ta' kompetizzjoni jidher li huwa sinifikanti. Jidher li hemm aktar minn 15-il produttur domestiku f'kompetizzjoni ma' xulxin, li jgħoddu għal livell sinifikanti ta' bejgħ domestiku meta mqabbla mal-esportazzjonijiet Ċiniżi lejn il-Komunità. (81) Barra minn dan, hemm importazzjonijiet sinifikanti għal ġewwa l-Istati Uniti minn pajjiżi terzi, minkejja l-eżistenza tal-miżuri tal-anti-dumping matul il-PI fuq importazzjonijiet minn bosta pajjiżi (it-Tajwan, il-Messiku, it-Turkija, it-Tajlandja, il-Brażil, l-Indja u l-Korea). Matul il-PI, l-importazzjonijiet ġew stmati li jkopru iktar minn terz tal-konsum tal-Istati Uniti, u oriġinaw, għal bejn wieħed u ieħor tliet kwarti tal-volum ta' importazzjonijiet, minn pajjiżi li kienu soġġetti għal dazji doganali ta' 0 % u li ma kienu soġġetti għall-ebda dazju tal-anti-dumping. Fil-fatt, il-PI jikkorrispondi għal perjodu fejn l-awtoritajiet tal-Istati Uniti kienu qed jinvestigaw l-esportazzjonijiet Ċiniżi għall-prattiki allegati ta' dumping ta' ħsara, li f'Jannar 2008 wasslu għall-impożizzjoni tal-miżuri (iktar tard emendati f'April 2008 u li jvarjaw minn 69,2 % sa 85,55 %)[11]. Għalhekk dawn il-miżuri ma kellhom l-ebda impatt evidenti fuq l-analiżi msemmija qabel, iżda pjuttost jalludu għal-livelli tal-prezz fl-Istati Uniti matul il-PI li setgħu faċilment trażżnu jew tnaqqsu minħabba l-impatt tal-importazzjonijiet Ċiniżi li huma l-oġġett ta' dumping. (82) Barra minn dan, il-proċess ta' produzzjoni u l-aċċess għal materja prima huma komparabbli fl-Istati Uniti u r-Repubblika Popolari taċ-Ċina, u din tal-aħħar ma tidhirx li tgawdi minn l-ebda vantaġġ naturali fil-produzzjoni u l-bejgħ tal-prodott ikkonċernat. (83) Wara li tqabblu t-Turkija u l-Istati Uniti fuq dik il-bażi, ġie konkluż li l-Istati Uniti huma pajjiż analogu aħjar għar-RPĊ u l-Belarus. (84) Intbagħtu kwestjonarji lill-produtturi kollha magħrufa fl-Istati Uniti. Il-Kummissjoni waslitilha tweġiba minn produttur sinifikanti. Iżda l-produzzjoni u l-bejgħ domestiku tal-produttur li kkoopera kienu rappreżentattivi għall-fini tal-ħolqien tal-valur normali. 8.4.2. Id-determinazzjoni tal-valur normali fil-pajjiż analogu (85) Wara l-għażla tal-Istati Uniti bħala pajjiż analogu u skont l-Artikolu 2(7)(a) tar-Regolament bażiku, il-valur normali ġie stabbilit fuq il-bażi tal-informazzjoni li waslet mill-produttur li kkoopera fil-pajjiż analogu, jiġifieri abbażi tal-prezzijiet imħallsa jew li għandhom jitħallsu, skont il-metodoloġija stipulata fil-premessi (32) sa (37) hawn fuq. (86) Instab li l-bejgħ domestiku tal-produttur tal-prodott simili kien rappreżentattiv meta pparagunat mal-prodott ikkonċernat li ġie esportat lejn il-Komunità mill-produtturi esportaturi fir-RPĊ. Barra minn dan, il-bejgħ domestiku tiegħu ma tqiesx li sar fl-andament normali tal-kummerċ. 8.5. Il-prezz tal-esportazzjoni (87) Fejn il-bejgħ mill-esportazzjoni lill-Komunità sar direttament lil klijenti indipendenti, il-prezzijiet tal-esportazzjoni ġew stabbiliti fuq il-bażi tal-prezzijiet li effettivament tħallsu jew jistgħu jitħallsu għall-prodott ikkonċernat skont l-Artikolu 2(8) tar-Regolament bażiku. (88) Fejn il-bejgħ mill-esportazzjoni lejn il-Komunità sar permezz ta’ kumpaniji kummerċjali mhux relatati, il-prezzijiet tal-esportazzjoni ġew stabbiliti fuq il-bażi tal-prezzijiet tal-prodott meta jinbiegħ lill-kumpaniji kummerċjali għall-esportazzjoni jiġifieri lil xerrej mhux relatat, mill-produtturi kkonċernati skont l-Artikolu 2(8) tar-Regolament bażiku. 8.6. Il-paragun (89) Il-valur normali u l-prezzijiet tal-esportazzjoni tqabblu fuq bażi ex-works . Sabiex jiġi żgurat paragun ġust bejn il-valur normali u l-prezz ta’ esportazzjoni, saret konċessjoni xierqa fil-forma ta’ aġġustamenti għad-differenzi li jaffettwaw il-prezzijiet u l-komparabilità tal-prezzijiet skont l-Artikolu 2(10) tar-Regolament bażiku. Fejn kien ġustifikat saru aġġustamenti xierqa fir-rigward ta' trasport u assikurazzjoni, kreditu, kummissjoni u debiti bankarji. Saru wkoll l-aġġustamenti dovuti għal differenzi fiżiċi, kulfejn kien meħtieġ. 8.7. Id-determinazzjoni tad-dumping (90) Sabiex jiġi kkalkulat il-marġni tal-dumping fuq skala nazzjonali applikabbli gћall-esportaturi kollha fil-RPĊ, il-Kummissjoni l-ewwel stabbiliet il-livell ta’ kooperazzjoni. Sar paragun bejn l-importazzjonijiet totali tal-prodott ikkonċernat li joriġina fir-RPĊ kkalkulat fuq il-bażi tal-Eurostat u l-volum tal-esportazzjonijiet kif irrappurtat fit-tweġibiet tal-kwestjonarju mressqa mill-esportaturi tar-RPĊ. Kif imsemmi hawn fuq fil-premessa (54) kien hemm diskrepanza bejn il-kwantità tal-esportazzjonijiet kif irrappurtati mill-Eurostat u l-kwanità ddikjarata mill-produtturi esportaturi fit-tweġibiet tagħhom tal-kwestjonarju (180 KT meta mqabbla ma' 216 KT). Fuq il-bażi ta' dan ġie stabbilit li l-livell ta' kooperazzjoni kien għoli ħafna. (91) Il-marġni tad-dumping konsegwentement ġie kkalkulat kif ġej. Il-prezz tal-esportazzjoni ġie kkalkulat abbażi tal-informazzjoni dettaljata mogħtija mill-esportaturi li kkooperaw fit-tweġibiet tal-kwestjonarju, bl-eċċezzjoni ta' entità waħda, li t-tweġiba tagħha ma kenitx kompluta u li għamlitha impossibli li jsir paragun tal-karatteristiċi fiżiċi tal-prodotti. Il-prezz tal-esportazzjoni tqabbel mal-valur normali stabbilit fil-pajjiż analogu. (92) Il-livell fuq skala nazzjonali tad-dumping ġie stabbilit għal 130.8 % tal-prezz fil-fruntiera tal-Komunita CIF. 9. IL-BELARUS 9.1. Kummenti ġenerali (93) Skont l-Artikolu 2(7)(a) tar-Regolament bażiku, il-Belarus ma tqisitx bħala pajiiż b'ekonomija tas-suq. Għalhekk il-valur normali fir-rigward tal-esportazzjonijiet tal-Belarus lejn il-Komunità ġie ddeterminat abbażi tad-dejta miksuba minn produttur f'pajjiż terz b'ekonomija tas-suq. (94) Matul il-PI, l-importazzjonijiet mill-Belarus ammontaw għal madwar 29 KT u għalhekk kellhom sehem mis-suq ta' madwar 2.3 %. L-unika manifattur magħruf mill-Belarus ikkoopera mal-investigazzjoni u bagħat it-tweġiba tal-kwestjonarju. Huwa jaħdem bi ftehim ta' xiri fiss ma' żewġ importaturi fil-Ġermanja u l-Iżvizzera. Importatur wieħed biss ibbażat fl-UE kkoopera ma' din l-investigazzjoni. (95) Bil-ftehim ta' xiri fiss l-importatur Ġermaniż, li huwa entità indipendenti mill-manifattur tal-Belarus, iforni lil dan tal-aħħar b'materja prima u jkopri l-ispejjeż kollha marbuta mal-importazzjonijiet tagħhom fil-Belarus (trasport, ġestjoni u spejjeż ta' assikurazzjoni). Huwa mbagħad iħallas debitu tax-xiri fiss li jkopri t-trasport, il-ġestjoni u l-assikurazzjoni tal-ispejjeż mill-Belarus għall-UE. Permezz tal-proċess ta' manifattura, l-importatur Ġermaniż jibqa' s-sid tal-prodott ikkonċernat esportat mill-Belarus. Minħabba l-fatt li fil-ftehim ta' xiri fiss mhemm l-ebda prezz konkretament ta' esportazzjoni, kellu jiġi kompost. (96) Sar paragun bejn l-importazzjonijiet totali tal-prodott ikkonċernat li joriġina fil-Belarus ikkalkolat abbażi tal-Eurostat (bl-użu tal-kodiċi tan-NM ex 7306 30 41, ex 7306 30 49, ex 7306 30 72 kif ukoll ex 7306 30 77) u l-volum ta' esportazzjonijiet kif rappurtat fit-tweġibiet tal-kwestjonarju mressqa mill-manifattur li kkoopera u l-opeatur Ġermaniż imsemmi qabel. Abbażi ta' dan ġie stabbilit li l-livell ta' kooperazzjoni kien baxx, jiġifieri 30 % tal-esportazzjonijiet globali tal-Belarus lejn il-Komunità. (97) Ma saret l-ebda talba għal trattament individwali skont l-Artikolu 9(5) tar-Regolament bażiku. 9.2. Il-valur normali (98) Il-valur normali ġie stabbilit fuq il-bażi tal-prezzijiet jew il-valur kompost f'pajjiż analogu, skont l-Artikolu 2(7) tar-Regolament bażiku. 9.2.1. Il-pajjiż analogu (99) Kif imsemmi hawn fuq fil-parti li tikkonċerna r-RPĊ, l-avviż nru 1 indika lill-Istati Uniti bħala pajjiż analogu xieraq għall-fini ta' twaqqif tal-valur normali għall-Belarus kif ukoll għar-RPĊ. Ir-raġunijiet ewlenin li jiġġustifikaw l-għażla tal-Istati Uniti, imsemmija hawn fuq fl-analiżi tar-RPĊ, japplikaw ukoll għall-Belarus. Żewġ partijiet opponew l-għażla tal-Istati Uniti bħala pajjiż analogu u ssuġġerew lit-Turkija minflok. Ir-raġunijiet ewlenin li wasslu lill-Kummissjoni biex tagħżel lill-Istati Uniti tal-Amerika flok it-Turkija ġiet deskritta fil-qosor fil-premessi (76) sa (84) hawn fuq. (100) Konsegwentement, il-metodoloġija ddettaljata fil-premessi (32) sa (37) ġiet applikata biex tiddetermina l-valur normali. 9.3. Il-prezz tal-esportazzjoni (101) Id-dejta fornita mill-importatur Ġermaniż kienet marbuta biss ma' parti tal-prodotti li joriġinaw fil-Belarus u esportati lejn il-Komunità. L-ebda dejta ma ngħatat għall-parti l-oħra, sostanzjali ħafna, ta' dawk l-importazzjonijiet. Għalhekk, kellu jsir użu, fir-rigward ta' din l-aħħar parti mill-aqwa fatti disponibbli skont l-Artikolu 18 tar-Regolament bażiku. (102) Ġew analizzati żewġ sorsi ewlenin ta' informazzjoni. Id-dejta tal-Eurostat ma tqiesetx xierqa. L-ewwel nett, kellha tranżazzjonijiet ta' bejgħ fiss mal-operatur Ġermaniż li għalih ma kien hemm l-ebda prezz ta' esportazzjoni. It-tieni, kellha wkoll tranżazzjonijiet ta' prezz fiss mal-kumpanija Żvizzera li ma kkooperatx. Għandu jiġi enfasizzat ukoll li, skont il-klejm minn ċerti partijiet, u skont il-websajt tal-Interpipe Group, il-kumpanija mill-Ukraina li hija soġġetta għar-reviżjoni parzjali interim , dan il-grupp huwa relatat kemm mal-kumpanija Żvizzera kif ukoll mal-kumpanija mill-Belarus. Fin-nuqqas ta' kwalunkwe kooperazzjoni mill-kumpanija Żvizzera, ma seta' jiġi stabbilit l-ebda prezz ta' esportazzjoni għat-tranżazzjonijiet li għamlet. (103) Min-naħa l-oħra, id-dejta dettaljata ta' skont it-tip minn tranżazzjonijiet assoċjati mal-operatur Ġermaniż imsemmi qabel, inklużi l-ispiża u l-infiq tal-operatur kienu disponibbli. Dan ippermetta lill-awtorità ta' investigazzjoni sabiex tistabbilixxi prezz tal-esportazzjoni fuq bażi ta' skont it-tip, kif spjegat hawn isfel. Għalhekk dan tqies bħala l-aqwa informazzjoni disponibbli għall-Kummissjoni. (104) Il-prezz tal-esportazzjoni ġie kompost fuq il-bażi tal-prezz tal-prodott ikkonċernat mibjugħ lill-ewwel klijent indipendenti tal-importatur Ġermaniż li kkoopera. F'dan il-każ speċifiku, minħabba l-ftehim ta' bejgħ fiss, kellhom isiru ċerti aġġustamenti sabiex jiġi stabbilit il-prezz tal-esportazzjoni, fil-livell tal-fruntiera tal-Komunità. Għalhekk l-aġġustamenti saru għall-ispejjeż kollha mġarrba bejn il-fruntiera tal-Komunità u l-ewwel klijent indipendenti għall-importatur Ġermaniż. Dawn kienu jinkludu l-Ispejjeż Ġenerali u Amministrattivi u l-profitt tal-importatur Ġermaniż, kif ukoll it-trasport, l-assikurazzjoni u l-miżati doganali fi ħdan il-Komunità. 9.4. Il-paragun (105) Il-valur normali u l-prezzijiet tal-esportazzjoni tqabblu fuq bażi ex-works . Sabiex jiġi żgurat paragun ġust bejn il-valur normali u l-prezz ta’ esportazzjoni, saru konċessjonijiet xierqa fil-forma ta’ aġġustamenti għad-differenzi li jaffettwaw il-prezzijiet u l-komparabilità tal-prezzijiet skont l-Artikolu 2(10) tar-Regolament bażiku. Ingħataw aġġustamenti xierqa fir-rigward tal-karatteristiċi fiżiċi, it-trasport, l-ispejjeż ta' assikurazzjoni u d-debiti doganali fejn instab li kienu ġustifikati, preċiżi u sostnuti minn evidenza verifikata. 9.5. Id-determinazzjoni ta' dumping (106) Fuq din il-bażi l-livell fuq skala nazzjonali tad-dumping ġie stabbilit għal 92,4 % tal-prezz fil-fruntiera tal-Komunita CIF. 10. IR-RUSSJA 10.1. Kummenti ġenerali (107) Il-volum ta' importazzjonijiet Russi kienu jammontaw għal madwar 36 KT, li jikkorrispondu għal sehem mis-suq ta' 3.3 % tal-PI. (108) Minħabba n-numru apparentement kbir ta' produtturi esportaturi, l-ewwel intgħażel kampjun. F'dak il-kuntest, erba' gruppi ġew notifikati bex iwieġbu għall-kwestjonarju tal-Kummissjoni, iżda t-tweġibiet waslu mingħand tnejn biss, għalhekk ma kienx għadu meħtieġ li jittieħed kampjun. 10.2. Il-valur normali (109) Għaż-żewġ produtturi esportaturi, il-bejgħ domestiku tal-prodott ikkonċernat kien rappreżentattiv kif definit fil-premessa (32). Skont il-metodoloġija ġenerali deskritta hawn fil-premessi (33) et seq. , il-valur normali kien ibbażat fuq prezzijiet imħallsa jew li għandhom jitħallsu, fl-andament normali tal-kummerċ, minn klijenti indipendenti fil-Federazzjoni Russa. (110) Fir-rigward tal-ispejjeż tal-manifattura, u b'mod partikolari l-ispejjeż tal-enerġija, f'dak li għandu x'jaqsam mal-gass, ġie investigat jekk il-prezzijiet tal-gass imħallsa mill-produtturi esportaturi kinux jirriflettu l-ispejjeż assoċjati mal-produzzjoni u d-distribuzzjoni tal-gass. (111) Instab li l-prezz domestiku tal-gass li tħallas mill-produtturi esportaturi kien madwar kwart tal-prezz esportat tal-gass naturali mir-Russja. F’dan ir-rigward, id-dejta kollha disponibbli tindika li l-prezzijiet domestiċi tal-gass fir-Russja kienu prezzijiet regolati, li huma ferm inqas mill-prezzijiet tas-suq imħallsa fis-swieq gћall-gass naturali li mhumiex regolati. Għalhekk, minħabba li l-ispejjeż ma kinux riflessi b'mod raġunevoli fir-reġistri tal-produtturi esportaturi kif previst fl-Artikolu 2(5) tar-Regolament bażiku, kellhom jiġu aġġustati skont dan. Fin-nuqqas ta' kwalunkwe prezz rappreżentattiv biżżejjed, mhux affettwat, tal-gass relatat mas-suq domestiku Russu, tqies li jkun xieraq li l-aġġustament jiġi bbażat skont l-Artikolu 2(5), fuq il-bażi ta' informazzjoni minn swieq oħra rappreżentattivi. Il-prezz aġġustat ġie bbażat fuq il-prezz medju tal-gass Russu meta mibjugħ għall-esportazzjoni fil-fruntiera Ġermaniża/Ċeka (Waidhaus), aġġustat għall-ispejjeż ta' distribuzzjoni lokali. Waidhaus, billi huwa ċentru ewlieni għall-bejgħ tal-gass Russu lill-UE, li hija kemm l-ikbar suq għall-gass Russu kif ukoll għandha prezzijiet li jirriflettu b’mod raġunevoli l-ispejjeż, jista’ jitqies bħala suq rappreżentattiv fit-tifsira tal-Artikolu 2(5) tar-Regolament bażiku. (112) Għal dawn it-tipi ta' prodott fejn il-valur normali nbena, kif deskritt hawn fuq, il-kompożizzjoni saret fuq il-bażi tal-ispejjeż tal-manifattura tat-tipi esportati wara l-aġġustament għall-ispiża tal-gass. 10.3. Il-prezz tal-esportazzjoni (113) Għal dawk il-każijiet fejn l-esportazzjonijiet lejn il-Komunità saru permezz ta' importatur relatat li jinsab fil-Komunità, ġie stabbilit prezz kompost ta' esportazzjoni skont l-Artikolu 2(9) tar-Regolament bażiku. F'każijiet fejn l-esportazzjonijiet saru lil klijenti indipendenti fil-Komunità, permezz ta' kummerċjant relatat li jinsab fil-Federazzjoni Russa, il-prezzijiet ta' esportazzjonji kienu bbażati fuq prezzijiet imħallsa jew li għandhom jitħallsu minn konsumaturi indipendenti fil-Komunità. 10.4. Il-paragun (114) Saru aġġustamenti xierqa fir-rigward tal-kreditu, l-ispejjeż ta' trasport u spejjeż awżiljari fejn instab li kienu ġustifikati u sostnuti minn evidenza verifikata. 10.5. Il-marġni ta' dumping (115) Il-paragun bejn il-valur normali u l-prezz tal-esportazzjoni wera l-eżistenza tad-dumping. Wara l-iżvelar, tressqu kummenti miż-żewġ produtturi esportaturi Russi. Fl-ewwel każ, il-kummenti motivati, li jindirizzaw partikolarment l-aġġustamenti fuq il-valur normali kkalkulat, wasslu għal bidla żgħira fil-marġni tad-dumping, li mhux se jkollha impatt fuq id-dazju tal-antidumping, billi l-marġni tad-dumping rivedut għadu ogħla mill-marġni tal-ħsara. Fit-tieni każ, il-parti interessati indikat żball klerikali li wassal għall-irduppjar tal-ammonti tal-ispejjeż tal-bejgħ u dawk ġenerali u amministrattivi; dan l-iżball ġie kkoreġut. Fuq dik il-bażi, il-marġnijiet tad-dumping (għal kull grupp ta' produttur esportatur) espress bħala persentaġġ tal-prezz ta’ importazzjoni tas-CIF fil-fruntiera Komunitarja, bid-dazju mhux imħallas, huma kif ġej: - TMK Group (Seversky Pipe Plant Open Joint Stock Company u Joint Stock Company Taganrog Metallurgical Works) – 22.7% - OMK Group (Open Joint Stock Company Vyksa Steel Works u Joint Stock Company Almetjvesk Pipe Plant) – 10.1% 10.6. Il-konklużjonijiet dwar id-dumping rigward ir-Russja (116) Billi l-livell ta' kooperazzjoni kien għoli (aktar minn 90 % tal-esportazzjonijiet tal-prodott ikkonċernat mill-federazzjoni Russa lill-Komunità, kif irrappurtat fl-Eurostat), il-marġni residwu tad-dumping applikabbli għall-esportaturi l-oħra kollha fil-Federazzjoni Russa ġie stipulat fl-istess livell bħal dak stabbilit għall-produttur esportatur li kkoopera TMK Group, speċifikament 22,7%. D. IL-PROBABBILTÀ TA' SSUKTAR U/JEW RIKORRENZA TA' DUMPING SKONT L-ARTIKOLU 11(2) TAR-REGOLAMENT BAŻIKU; L-ADEGWATEZZA TAL-LIVELL TAL-MIŻURA FIR-RIGWARD TAD-DUMPING SKONT L-ARTIKOLU 11(3) TAR-REGOLAMENT BAŻIKU. 1. ĠENERALI (117) Skont l-Artikolu 11(2) tar-Regolament bażiku, ġie investigat jekk id-dumping aktarx li jissokta jew iseħħ mill-ġdid f’każ li possibbilment jiskadu l-miżuri fis-seħħ kontra t-Tajlandja, it-Turkija u l-Ukraina. (118) Barra minn dan, skont l-Artikolu 11(3) tar-Regolament bażiku, għat-Turkija u għal kumpanija waħda tal-Ukraina, ġie investigat jekk kienx hemm ċirkostanzai mibdulin minn mindu seħħet l-investigazzjoni oriġinali fir-rigward tad-dumping li tista' titqies bħala ta' natura dejjiema. 2. IT-TAJLANDJA 2.1. Ir-rimarki preliminari (119) Għal kuntrarju tal-investigazzjoni oriġinali ma kienx hemm esportazzjonijiet tal-prodott ikkonċernat mit-Tajlandja matul il-PI skont id-dejta tal-Eurostat. Il-produttur uniku li kkoopera ddikjara li ma kien hemm l-ebda bejgħ ta' esportazzjoni lejn il-Komunità u l-ebda operatur ieħor ta' esportazzjoni ma kkoopera. L-istatistiċi Tajlandiżi ta' esportazzjoni fil-fatt jissuġġerixxu li kien hemm xi esportazzjonijiet Tajlandiżi rreġistrati fil-PI li jistgħu jirrelataw ukoll parzjalment għall-prodott ikkonċernat iżda fi kwalunkwe każ dawn kienu negliġibbli mil-lat ta' volum u għalhekk ma kinux ikunu rappreżentattivi. (120) Il-livell ta' kooperazzjoni fir-reviżjoni attwali kien baxx ħafna, bi produttur Tajlandiż wieħed biss li ppreżenta lilu nnifsu fl-andament tal-proċediment. Skont il-kwerelant u kif ikkonfermat mid-dejta pubblikament disponibbli, minkejja dan kien hemm mill-inqas tnax-il produttur ieħor tal-prodott ikkonċernat fit-Tajlandja matul il-PI. L-ebda wieħed minn dawn ma kkoopera fl-investigazzjoni u b'konsegwenza ta' dan, il-livell ta' kooperazzjoni kkorrisponda għal inqas minn 10 % tat-total stmat ta' produzzjoni Tajlandiża tal-prodott ikkonċernat. 2.2. Id-dumping ta' importazzjonijiet matul il-perjodu tal-investigazzjoni (121) Il-produttur Tajlandiż uniku li kkoopera ma kellu l-ebda esportazzjoni lejn il-Komunità matul il-PI. Fid-dawl tal-fatt li ma kien hemm l-ebda esportazzjoni tal-prodott ikkonċernat lejn il-Komunità li toriġina fit-Tajlandja, ma setax ikun hemm issuktar ta' dumping. Minn dan isegwi li l-analiżi f'dan il-każ ikollha tiġi bbażata fuq il-probabbiltà ta' rikorrenza ta' dumping f'każ li jintemmu l-miżuri. 2.3. L-iżvilupp tal-importazzjonijiet jekk il-miżuri jiġu revokati 2.3.1. Ir-rimarki preliminari (122) Kif deskritt fil-qosor fil-premessa (120), l-investigazzjoni wriet li kien hemm mill-inqas tlettax-il produttur tal-prodott ikkonċernat fit-Tajlandja matul il-PI u wieħed biss ikkoopera fl-investigazzjoni. (123) Ġie investigat sa liema punt setgħet tintuża d-dejta minn produttur Tajlandiż wieħed li kkoopera għall-finijiet ta' analiżi tas-sitwazzjoni kumplessiva relevanti fir-rigward tal-iżviluppi li aktarx ikollhom l-esportazzjonijiet mit-Tajlandja kif ukoll, iktar speċifikament, li sservi bħala standard mil-lat ta' indikaturi ta' prezzijiet domestiċi u dawk ta' esportazzjoni, spejjeż, kapaċitajiet ta' produzzjoni u użu tal-kapaċitajiet. (124) F'dan ir-rigward ġie nnutat numru ta' nuqqasijiet fir-rigward tad-dejta fornuta mill-kumpanija li kkooperat. L-ewwel nett, il-kumpanija ma kinitx kapaċi tagħmel rikonċiljazzjoni tal-prezzijiet domestiċi u dawk tal-esportazzjoni mat-tranżazzjonijiet konkreti u mal-kontijiet tagħha li saritilhom verifika finanzjarja għall-PI. Barra minn hekk il-kumpanija ma setgħetx tagħti rendikont tal-ispiża tal-produzzjoni permezz tan-numru ta' kontroll tal-prodott, kif definit fil-kwestjonarji li ntbagħtu lill-partijiet interessati (product control number - 'PCN'). Il-produttur kien kapaċi biss jagħti l-ispiża tal-produzzjoni bħala l-medja tal-ispiża tal-produzzjoni kklassifikata bejn suwed u galvanizzati tal-PCNs kollha prodotti. L-evidenza tal-istruttura tal-ispejjeż tal-PCNs minn produtturi differenti f'pajjiżi oħra kkonċernati mill-investigazzjoni inkluża l-Komunità, urew li fil-fatt hemm varjazzjoni kbira fl-ispiża tal-produzzjoni għal kull PCN. Dan japplika wkoll għat-tipi speċifiċi tal-prodott manifatturati u mibjugħa mill-kumpanija Tajlandiża relevanti. F'dawn iċ-ċirkustanzi, rendikont tal-ispiża li ma tippermettix il-paragun għal kull PCN ma tistax titqies biżżejjed għall-fini tad-determinazzjoni tal-valur normali domestiku. (125) Ukoll fl-eventwalità li dejta bħal din setgħet tinkiseb għandu jinżamm amment li l-produttur li kkoopera jikkorrispondi għal inqas minn 10 % tal-produzzjoni totali tal-prodott ikkonċernat fit-Tajlandja li jfisser li fi kwalunkwe każ id-dejta jkollha tiġi kkomplementata minn materjal statistiku ieħor sabiex tiġi vverifikata r-rappreżentattività għall-fini ta' valutazzjoni fuq skala nazzjonali. (126) Il-kumpanija ġiet innotifikata bl-intenzjoni tal-Kummissjoni li tapplika l-Artikolu 18 tar-Regolament bażiku u r-raġunijiet li għalihom dan tqies neċessarju f'perjodu raġunevoli ta' żmien, filwaqt li ttieħdu f'kunsiderazzjoni l-limiti ta' żmien tal-investigazzjoni. Il-kummenti waslu, ġew analizzati bir-reqqa u ntbagħtu t-tweġibiet għalihom fid-dettall. L-ebda spjegazzjoni mogħtija mill-kumpanija ma tqieset bħala sodisfaċenti sabiex tippermetti lill-Kummissjoni li tevita l-applikazzjoni tal-aqwa fatti disponibbli għall-oqsma msemmija hawn fuq. (127) Konsegwentement, l-informazzjoni fuq prezzijiet domestiċi u dawk ta' esportazzjoni lil pajjiżi oħra għall-esportaturi Tajlandiżi ġiet ibbażata fuq l-aqwa fatti disponibbli inklużi l-kwerela u l-informazzjoni disponibbli pubblikament. (128) Min-naħa l-oħra, id-dejta relatata mal-ħażniet, il-livell tal-produzzjoni u l-kapaċità, li ngħatat mill-kumpanija setgħet tiġi verifikata. Din l-informazzjoni flimkien mad-dejta mill-kwerelant tista' għalhekk tintuża biex tistabbilixxi l-volum u l-kapaċità tal-produzzjoni tal-produtturi esportaturi kollha fit-Tajlandja. (129) Fid-dawl ta' dan ta' hawn fuq, tqiesu l-konsiderazzjonijiet li ġejjin waqt il-valutazzjoni tal-impatt probabbli kieku dawn il-miżuri kellhom jiġu rrevokati. 2.3.2. Il-produzzjoni, il-kapaċitajiet mhux utilizzati u l-probabbiltà li dawn il-kapaċitajiet ikunu diretti lejn il-Komunità (130) Il-kwerelant juri kapaċità awżiljari fit-Tajlandja ta' aktar minn 370 KT, li jgħoddu għal kważi 30 % tal-kapaċità totali. Din il-kapaċità awżiljari tikkorrispondi għal aktar minn 25 % tal-konsum totali tal-UE (kif definit fil-premessa (231)) li tista' tiġi diretta lejn is-suq tal-Komunità. (131) Il-livell ta' kapaċità awżiljari kien saħansitra iktar distint fil-produttur li kkoopera, li rrappreżenta inqas minn 10 % tal-produzzjoni totali Tajlandiża fil-PI. Għal dan il-produttur, instabu kapaċitajiet awżiljari ta' 50 % fil-PI. (132) Flimkien, dawn il-fatturi jindikaw l-eżistenza ta' kapaċità awżiljari sinifikanti fit-Tajlandja. Fin-nuqqas ta' evidenza li turi li din il-kapaċità tista' tiġi assorbita mill-bejgħ domestiku miżjud, bejgħ lil pajjiżi terzi oħra jew il-produzzjoni tal-prodotti oħra minbarra l-prodott ikkonċernat, qed jiġi konkluż li jekk jiskadu l-miżuri, dawn il-kapaċitajiet awżiljari aktarx jiġu diretti lejn il-Komunità, speċjalment minħabba l-attraenza tal-Komunita bħala suq ta' esportazzjoni. (133) Fid-dawl tal-fatt li s-suq tal-Komunità huwa wieħed mill-ikbar fid-dinja, id-daqs kbir tiegħu jagħmlu attraenti għal kwalunkwe produtur esportatur Tajlandiż tal-prodott ikkonċernat. L-importanza potenzjali tas-suq tal-Komunità hija msaħħa iktar mill-fatt li l-Istati Uniti, li huwa suq maġġuri ieħor, għandu miżuri fis-seħħ kontra importazzjonijiet mit-Tajlanda. (134) Jekk dawn il-fatturi jittieħdu flimkien mal-livell attraenti tal-prezz fil-Komunità, fejn jeżistu rotot ta' distribuzzjoni żviluppati sewwa, huwa meqjus li, fin-nuqqas ta' miżuri, għandu jkun hemm inċentiv ekonomiku ċar għall-qabża ta' esportazzjonijiet lil hinn minn swieq terzi maġġuri bħalma huma l-Istati Uniti u lejn il-Komunità. (135) B'mod ġenerali, f'dawn iċ-ċirkustanzi huwa meqjus li kwalunkwe żieda fl-użu attwali tal-kapaċità aktarx tiġi diretta lejn esportazzjonijiet, u speċifikament lejn is-suq tal-Komunità. 2.3.3. Il-livelli probabbli tal-prezzijiet (136) Numru ta' fatturi jindikaw il-probabbiltà li l-prezzijiet Tajlandiżi ta' esportazzjoni lill-Komunità ikunu l-oġġett ta' dumping. (137) L-ewwel nett, esportazzjonijiet lil swieq maġġuri ta' pajjiżi terzi jidhru li saru bi prezzijiet li huma l-oġġett ta' dumping. Dan ġie kkonfermat mill-eżistenza tal-miżuri tal-anti-dumping tal-Istati Uniti fil-firxa tal-15 % għall-esportazzjonijiet Tajlandiżi ta' tubi wweldjati. Dan jindika xejra aktar ġenerali ta' mġiba bbażata fuq dumping lejn swieq terżi kbar. Il-fatt li l-esportazzjonijiet Tajlandiżi lejn il-Komunità waqfu wara li l-miżuri ġew imposti jidher li jsaħħaħ l-idea li produtturi esportaturi Tajlandiżi ma kienx jirnexxilhom jew ma kinux lesti jbiegħu fil-livelli ta' prezz li mhux l-oġġett ta' dumping. (138) Barra minn dan, għal prodott meqjus, li b'mod ġenerali huwa pjuttost omoġenju, bejjiegħa potenzjali Tajlandiżi probabbilment jipprovdu prodotti fil-prezzijiet prevalenti ta' importazzjonijiet oħra fil-Komunità. Kif ġie konkluż fit-taqsimiet hawn fuq, il-prezzijiet tal-importazzjoni ta' pajjiżi esportaturi oħra huma ġeneralment baxxi. Fid-dawl tal-fatt li l-prezzijiet potenzjali tal-esportazzjoni ta' produtturi esportaturi Tajlandiżi probabbilment se jkollhom jirriflettu dawn il-prezzijiet baxxi u fid-dawl tal-fatt li l-istruttura tal-ispejjeż tal-prodott ikkonċernat, li hija bbażata l-iktar fuq prezzijiet tal-kojl tal-azzar u ż-żingu li raw żidiet sinifikanti madwar id-dinja kollha, probabbilment il-prezzijiet tal-esportazzjoni jkunu l-oġġett ta' dumping. 2.4. Il-konklużjoni (139) Għalhekk ammont sinifikanti ta' esportazzjonijiet Tajlandiżi probabbilment jinbiegħ fil-Komunita fi prezzijiet li jkunu l-oġġett ta' dumping jekk il-miżuri jitħallew jiskadu. 3. IT-TURKIJA (i): DUMPING ĠENERALI U ASPETTI TAL-ARTIKOLU 11(2) 3.1. Kwistjonijiet ġenerali (140) Il-kwerelant iddikjara li l-importazzjonijiet li huma l-oġġett ta' dumping mit-Turkija probabbilment iwasslu għal ħsara serja ħafna lill-industrija Komunitarja, jekk il-miżuri jitħallew jiskadu. Fil-kuntest ta' reviżjoni interim (ara hawn taħt) il-kwerelant ippreżenta li l-miżuri għandhom jiġu aġġustati 'l fuq minħabba l-livelli allegatament miżjuda ta' dumping u ħsara. (141) Id-dejta tal-istatistika wriet li l-importazzjonijiet mit-Turkija ammontaw għal 110 KT, li jirrappreżenta kważi 9 % tal-konsum tal-Komunità (kif definit fil-premessa (231)). Kien hemm diskrepanza bejn l-ammonti rrappurtati mill-Eurostat u dawk irrappurtati mill-kumpaniji (138 KT). Qed issir referenza għall-kummenti li saru taħt il-premessa (55). (142) Il-metodoloġija ġenerali użata biex tikkalkula d-dumping (stipulat fil-premessi (31) sa (46) hawn fuq) ġiet applikata għall-produtturi esportaturi kollha fit-Turkija. Hija differenti mill-metodoloġija applikata fl-investigazzjoni oriġinali, li ntużat eċċezzjonaliment għal xi esportaturi minħabba fluttwazzjonijiet sinifikanti tal-valuta matul il-perjodu tal-investigazzjoni oriġinali. Minħabba dawn il-fluttwazzjonijiet, tqies iktar xieraq li fl-investigazzjoni jsir paragun tal-valur normali medju ddifferenzjat ta’ kull xahar u l-prezz tal-esportazzjoni medju ddifferenzjat ta’ kull xahar. Madankollu, dawn iċ-ċirkostanzi eċċezzjonali ma kinux preżenti fl-investigazzjoni attwali u minflok intużat il-metodoloġija standard, kif deskritta fil-premessi (31) sa (46) hawn fuq. Għalhekk, fl-investigazzjoni attwali, il-marġni tad-dumping għall-produtturi esportaturi fit-Turkija ġie stabbilit fuq il-bażi ta' paragun bejn medja bil-piż differenzjat tal-valur normali ma' medja bil-piż differenzjat tal-prezz tal-esportazzjoni. (143) Il-kumpaniji li ġejjin: Cayirova Boru Sanayi ve Ticaret AS, Istanbul, Yücel Boru ve Profil Endüstrisi AS, Istanbul, u Noksel Çelik Boru Sanayi AŞ, Ankara, li l-marġni ta' dumping individwali rispettiv tagħhom fl-investigazzjoni oriġinali kien żero, ġew oriġinarjament investigati fir-reviżjoni u magħżula bħala parti mill-kampjun. Madankollu, għalkemm l-Artikolu 9(3) tar-Regolament bażiku jipprovdi li l-kumpaniji b’marġni żero jew de minimis fl-investigazzjoni oriġinali jistgħu jiġu inklużi f’reviżjoni, dan ma jobbligax lill-istituzzjonijiet Komunitarji li jinkludu dawn il-kumpaniji. Barra minn hekk, wara l-adozzjoni tar-Regolament bażiku, fil-każ ta' Mexico-Beef and Rice , il-korp tar-riżoluzzjoni tat-tilwim tad-WTO interpreta d-dispożizzjoni relevanti tal-ADA bħala li tipprojbixxi r-reviżjonijiet ta’ kumpaniji bħal dawn. Għalhekk, l-istituzzjonijiet Komunitarji kkonkludew li jixraq li d-dejta miġbura matul ir-reviżjoni u li tikkonċerna dawn it-tliet kumpaniji, ma tintużax. Konsegwentement, dawn il-kumpaniji ġew esklużi mill-kampjun. Barra minn dan, f'dan ir-Regolament, qed jiġi preżunt li l-ebda waħda mill-kumpaniji ma hija bħalissa involuta f'dumping. 3.2. Il-kampjuni (esportaturi) u l-kooperazzjoni (144) Intbagħtu formoli ta' teħid tal-kampjuni lil 15-il-produttur/esportatur potenzjali fit-Turkija u wieġbu tmienja minnhom. Tliet kumpaniji/gruppi, li jgħoddu għal 41 % tal-importazzjonijiet totali Torok fil-Komunità, intagħżlu għall-kampjun. 3.3. Il-valur normali (145) Kif imsemmi hawn fuq il-valur normali ġie jew kompost inkella stabbilit fuq il-bażi tal-prezzijiet imħallsa jew li għandhom jitħallsu, fl-andament normali tal-kummerċ, minn klijenti indipendenti fit-Turkija. Uħud mill-aġġustamenti ddikjarati mill-produtturi esportaturi ġew irrifjutati jew emendati. 3.3.1. L-ispejjeż tal-kreditu (146) Wara l-iżvelar tas-sejbiet tal-Kummissjoni xi wħud mill-esportaturi saħqu li l-ispejjeż tal-kreditu għandhom jiġu stabbiliti fuq il-bażi tat-termini effettivi tal-ħlas maqbula bejn il-produtturi u l-konsumaturi tagħhom. Dawn id-dikjarazzjonijiet ġew aċċettati. 3.3.2. Rifużjoni tad-dazju (147) Ċerti kumpaniji kklejmjaw kwota għal rifużjonijiet tad-dajzi minħabba li d-debiti tal-importazzjoni ġew imposti fuq il-materja prima użata għall-prodott simili meta maħsub għall-konsum fit-Turkija iżda ingħataw rimbors meta l-prodott inbiegħ għall-esportazzjoni lejn il-Komunità. (148) F'każ minnhom, l-ammont mitlub instab li kien ogħla mill-ammont tad-dazju impost fuq materjali inkorporati fiżikament fil-prodott simili mibjugħ fis-suq domestiku. Ġie stabbilit li l-piż tad-dazju kien inqas minħabba li l-kumpanija/il-grupp tal-kumpaniji uża(w) fil-produzzjoni domestika tiegħu/tagħhom mhux biss kojls importati bid-dazju iżda wkoll kojls importati b'rata ta' dazju ta' 0%, kif ukoll kojls mixtrija lokalment. Konsegwentament, l-aġġustamenti ġew aġġustati skont dan. (149) Kumpanija oħra li għaliha l-kwota kienet oriġinarjament miċħuda, ikklejmjat li din kellha tkun permessa billi l-prodotti tagħha mibjugħa fis-suq domestiku jġorru l-piż tad-dazju. Il-klejm ġiet parzjalment aċċettata. (150) F'dan il-kuntest, ġie ddikjarat mill-industrija Komunitarja li dan huwa sussidju kumpensatorju. Minkejja dan, għandu jiġi nnutat li l-proċediment attwali huwa investigazzjoni tal-anti-dumping. Għalhekk, din l-allegazzjoni ma ġietx analizzata. 3.3.3. L-Ispejjeż tal-Bejgħ, Ġenerali u Amministrattivi (151) Wieħed mill-esportaturi Torok, għal dawk mill-bejgħ tiegħu li għalihom kellu jiġi kompost il-valur normali, iddikjaraw Spejjeż Ġenerali u Amministrattivi negattivi. Dan ġara minħabba l-fatt li l-gwadanji tagħhom bir-rati tal-kambju kienu sostanzjali u ogħla mill-ammont totali tal-Ispejjeż Ġenerali u Amministrattivi. F'dan il-każ dawk il-gwadanji finanzjarji ma tqisux. Tqiesu biss spejjeż finanzjarji relatati mas-self tal-kumpaniji. Għalhekk l-Ispejjeż Ġenerali u Amministrattivi ġew aġġustati skont dan. 3.4. Il-prezz tal-esportazzjoni (152) Fil-każijiet kollha, il-prodott ikkonċernat inbiegħ lil klijenti indipendenti fil-Komunità. Għalhekk, għall-esportaturi kollha, il-prezz tal-esportazzjoni kien ibbażat fuq il-prezzijiet li tħallsu jew li għandhom jitħallsu fil-Komunità, skont l-Artikolu 2(8) tar-Regolament bażiku. 3.5. Il-paragun (153) Il-valur normali u l-prezz tal-esportazzjoni tqabblu mal-bażi tal-prezz ex - works . Sabiex ikun żgurat paragun ġust, saret konċessjoni xierqa fl-għamla ta' aġġustamenti għad-differenzi li jaffettwaw il-kapaċità ta' paragun tal-prezzijiet skont l-Artikolu 2(10) tar-Regolament bażiku. Skont dan, saru aġġustamenti għal rifużjonijiet, skontijiet, trasport, ġestjoni, spejjeż minn debiti, spejjeż bankarji u spejjeż ta' assikurazzjoni u kreditu, fejn xieraq u appoġġjati minn evidenza verifikata. 3.6. Id-dumping matul il-perjodu ta' investigazzjoni (154) Il-marġni ta' dumping għal produtturi esportaturi fit-Turkija ġie stabbilit fuq il-bażi ta' paragun bejn valur normali medju bil-piż differenzjat u prezz għall-esportazzjoni medju bil-piż differenzjat skont l-Artikolu 2(11) u (12) tar-Regolament bażiku. (155) It-tqabbil tal-prezzijiet tal-esportazzjoni medji ddifferenzjati b’valur normali medju ddifferenzjat wera l-marġnijiet tad-dumping li ġejjin: - Erbosan Erciyas Boru Sanayii ve Ticaret AŞ, Kayseri ('Erbosan') 0,5%, - Borusan Mannesmann Boru Sanayi ve Ticaret AŞ, Istanbul ('Borusan') -1,4%, - Toscelik Profil ve Sac Endustrisi AS, Iskenderun ('Toscelik') 0,9%. (156) Żewġ kumpaniji ddikjaraw l-intenzjoni tagħhom li jikkooperaw iżda ma ġewx inklużi fil-kampjun. Billi l-marġnijiet tad-dumping iddeterminati għall-kumpaniji kollha fil-kampjun kienu de minimis u l-kooperazzjoni fl-investigazzjoni kienet għolja ħafna, il-marġni tad-dumping għall-pajjiż kollu tqies li huwa wkoll de minimis . (157) Għalhekk, huwa konkluż li ma kienx hemm kontinwazzjoni tad-dumping fil-każ tat-Turkija. L-analiżi ulterjuri fil-qafas tal-Artikolu 11(3) tar-Regolament bażiku għalhekk se jikkonċentra biss fuq il-probabbiltà tar-rikorrenza tad-dumping. 3.7. L-analiżi tal-probabbiltà 3.7.1. Kummenti ġenerali (158) Is-suq tal-UE huwa mingħajr dubju suq attraenti ħafna għall-produtturi Torok. Dan minħabba numru ta' fatturi, li l-ewwel wieħed minnhom huwa d-daqs. Id-daqs jgħodd mhux biss għall-konsum kbir, iżda wkoll għall-fatt li l-biċċa l-kbira tal-esportazzjonijiet Torok lejn swieq oħra ta' pajjiżi terzi huma frammentati - jiġifieri kwantitajiet żgħar jintbagħtu lejn bosta destinazzjonijiet differenti. F'dak is-sens il-Komunità hija aktar attraenti bħala destinazzjoni unika b'kapaċità kbira ta' assorbiment. (159) Il-prossimità ġeografika hija fattur importanti ieħor, minħabba li l-ispejjeż tat-trasportazzjoni għal dawn il-prodotti huma kbar. (160) Il-Komunità hija wkoll suq tradizzjonali għall-esportaturi Torok li stabbilixxew tajjeb rotot ta' distribuzzjoni u firxa wiesgħa ta' klijenti. 3.7.2. Is-sehem mill-esportazzjonijiet tal-UE u l-prattiki tal-ipprezzar (161) Minkejja l-miżuri fis-seħħ, l-esportazzjonijiet mit-Turkija komplew matul il-PI. Madankollu, ma nstabx dumping għal ebda waħda mill-kumpaniji fil-kampjun. Wieħed għandu jinnota li l-kumpaniji fil-kampjun u l-kumpaniji mhux fil-kampjun li kooperaw fir-reviżjonijiet attwali kif ukoll dawk li l-marġni tagħhom fl-investigazzjoni oriġinali nstab li kien żero jew de minimis jkopru madwar 90 % tal-esportazzjonijiet Torok lill-Komunità. Is-suq għal dawn l-esportazzjonijiet Torok jidher li huwa stabbli u m’hemmx indikazzjoni li l-kumpaniji jibdlu l-istrateġiji ta’ pprezzar tagħhom. Barra minn hekk, it-tliet kumpaniji fil-kampjun kif ukoll dawk it-tlieta li l-marġni tad-dumping tagħhom fl-investigazzjoni oriġinali nstab li kien żero jew de minimis , huma sinifikantement l-ikbar operatturi fis-suq u mexxejja tal-prezzijiet. Għalhekk, aktarx li kull kumpanija oħra tippreferi ssegwi l-prattiki tal-ipprezzar tagħhom. Jidher li aktarx mhux se jkun hemm rikorrenza tad-dumping għat-Turkija. Madankollu, f’ġieħ il-kompletezza, ġew eżaminati wkoll il-fatturi ta’ hawn taħt. 3.7.3. Il-kapaċità mhux utilizzata fit-Turkija (162) L-investigazzjoni stabbiliet kapaċità żejda totali ta’ madwar 143 000 tunnellati fil-PI għall-produtturi li kooperaw, inklużi l-kumpaniji fil-kampjun u mhux. Din il-kwantitià tikkorrispondi għal madwar 10 % tal-konsum totali tal-Komunità (kif definit fil-premessa (231) ta' tubi wweldjati. 3.7.4. Il-kapaċità tal-assorbiment possibbli tas-swieq ta' pajjiżi terzi (163) L-ikbar suq ta' pajjiż terz għall-prodott ikkonċernat (l-Istati Uniti tal-Amerika) għandu miżuri tal-anti-dumping fis-seħħ għall-esportazzjonijiet Torok li jaslu sa 14.7 %. Dan jimplika li, jekk il-bqija jibqa' l-istess, l-Istati Uniti tal-Amerika aktarx ma tassorbix il-kwantitajiet addizzjonali sinifikanti ta' esportazzjoni mit-Turkija. Madankollu, il-fatt li l-esportazzjonijiet lejn pajjiżi terzi huma frammentati b’konsenji lil ħafna destinazzjonijiet differenti donnu jindika li l-esportaturi Torok jinsabu attivament fil-proċess tal-esplorazzjoni ta’ swieq ġodda, u għalhekk, aktarx li s-swieq ta’ pajjiżi terzi jistgħu jassorbu ftit mill-kapaċità. Barra minn hekk, jekk jitqies il-proporzjon effettiv tal-esportazzjonijiet Torok lejn il-Komunità u lejn pajjiżi terzi (70/30), jista’ jiġi raġonevolment mistenni l-istess proporzjon jekk il-kapaċitajiet mhux utilizzati bħalissa jinbiegħu. Dan imbagħad jammonta għal importazzjoni addizzjonali fil-Komunità ta’ madwar 100 000 tunnellata, li jikkorrispondi għal sehem addizzjonali mis-suq ta’ 7 % fuq il-bażi taċ-ċifri tal-konsum fil-PI. Għandu jissemma, madankollu, li din tkun iż-żieda teoretika massima tal-bejgħ fuq il-preżunjzoni li l-kapaċità żejda tintuża b'rata ta' 100 %, li huwa rari f'industrija bħal din. 3.7.5. Il-fatturi ta' prezz (164) Id-differenzi fil-prezz bejn l-esportazzjonijiet Torok lejn il-Komunità u lejn pajjiżi terzi ma kinux sinifikanti u jiddependu mill-kumpanija kkonċernata. Wara analiżi oħra wara l-iżvelar, ġie stabbilit li l-prezzijiet tal-esportazzjoni tat-Turkija lejn pajjiżi terzi kienu ftit ogħla minn dawk lejn il-Komunità. Billi ma ġiex stabbilit dumping għat-Turkija fir-rigward tal-esportazzjonijiet tagħhom lejn il-Komunità, jista’ jiġi preżunt li, ġeneralment, l-esportazzjonijiet lejn il-pajjiżi terzi ma sarux bi prezzijiet oġġett ta' dumping. Ukoll, m’hemmx indikazzjonijiet oħra li l-esportaturi Torok jibdlu l-istrateġija tal-ipprezzar tagħhom. Xejn fiċ-ċirkostanzi tas-suq jew fis-sitwazzjoni tal-esportaturi b’mod ġenerali ma wera li aktarx jibdlu l-imġiba kumplessiva tagħhom fis-suq. (165) Fid-dawl ta’ dan ta’ hawn fuq, qed jiġi konkluż li l-dumping aktarx li ma jerġax iseħħ għal importazzjonijiet li joriġinaw mit-Turkija. 4. IT-TURKIJA (ii): L-ASPETTI TAL-ARTIKOLU 11(3) (166) Il-kwerelant iddikjara li l-miżuri fis-seħħ ma pprevenewx l-issuktar tal-importazzjonijiet li huma l-oġġett ta' dumping u l-livell ta' miżuri ma kienx biżżejjed sabiex ipatti għad-dumping ta' ħsara mill-importazzjonijiet tal-prodott ikkonċernat mit-Turkija. 4.1. In-natura dejjiema taċ-ċirkustanzi mibdula (167) Kif instab hawn fuq, l-importazzjonijiet mit-Turkija ma baqgħux isiru bi prezzijiet oġġett ta’ dumping. Tabilħaqq, il-livelli kollha tad-dumping stabbiliti fl-investigazzjoni attwali jinsabu taħt il-limitu de minimis . Partikolarment, dan huwa minnu għat-tliet kumpaniji li oriġinarjament instabu li kienu qed jagħmlu dumping. (168) Is-suq Komunitarju, kif imsemmi, aktarx se jibqa’ suq attraenti għall-esportaturi Torok fir-rigward tal-prezzijiet kif ukoll ir-relazzjonijiet kummerċjali li ilhom stabbiliti u dejjiema. Fl-istess ħin, il-produtturi Torok ibiegħu volumi sinifikanti fis-suq domestiku tagħhom. Dawn il-kwantitajiet jinbiegħu bi prezzijiet kompetittivi u relattivament baxxi, meta mqabbel ma' swieq oħra ewlenin, inkluż l-UE u l-Istati Uniti. Tabilħaqq, il-prezzijiet domestiċi, u sussegwentement il-valuri normali, kienu f’livelli li wrew li d-dumping tal-esportazzjonijiet lill-Komunità kien sparixxa għal kollox. (169) L-investigazzjoni ma sabitx ċirkostanzi oħra li jistgħu jissuġġerixxu li l-prezz u d-dumping aktarx jinbidlu jekk il-miżuri jiskadu. Għall-kumpaniji li kienu soġġetti għal dazji żero mindu saret l-investigazzjoni oriġinali, il-kunsiderazzjonijet ibbażati fuq ir-rapport Mexico Beef and Rice , kif spjegat hawn fuq fil-premessa (143) jkomplu japplikaw. Fir-rigward tal-kumpaniji l-oħra, l-investigazzjoni preżenti tabilħaqq uriet li ċ-ċirkostanzi nbidlu, billi ma nstabux li qed jagħmlu d-dumping. Barra minn hekk, ebda raġuni valida ma nstabet li tista’ tindika li dawn iċ-ċirkostanzi mibdula ma kinux ta’ natura permanenti. Barra minn hekk, il-kumpaniji investigati kollha esportaw lejn pajjiżi terzi fl-2006 u l-PI bi prezzijiet ogħla mill-prezzijiet ta’ esportazzjoni lejn il-Komunità. Fl-istess perjodi, l-esportazzjonijiet lill-Komunità saru bi prezzijiet ogħla mill-prezzijiet tal-bejgħ domestiċi. Dan jindika biċ-ċar li ċ-ċirkostanzi mibdula (m’hemmx dumping tal-esportazzjonijiet) huma ta’ natura permanenti. 4.2. Il-konklużjoni (170) Għalhekk, jista' jiġi konkluż li, jekk il-miżuri jitħallew jiskadu, l-esportazzjonijiet lejn il-Komunità aktarx ma jsirux bi prezzijiet oġġett ta' dumping. Ukoll, iċ-ċirkostanzi mibdula fir-rigward tal-investigazzjoni oriġinali, jiġifieri n-nuqqas ta’ dumping, jistgħu jitqiesu raġonevolment li huma ta’ natura permanenti. (171) Fid-dawl ta’ dak li ntqal qabel, il-proċediment li jikkonċerna l-importazzjonijiet mit-Turkija għandu jiġi tterminat. 5. L-UKRAINA (i): L-ASPETTI TAL-ARTIKOLU 11(3) 5.1. Kummenti ġenerali (172) L-Interpipe Group allega li tqabbil ta' valur normali bbażat fuq l-ispejjeż/prezzijiet domestiċi tiegħu u l-prezzijiet ta' esportazzjoni tiegħu lejn suq ta' pajjiż terz li jista' jitqabbel mal-UE, għandu jwassal għal tnaqqis sinifikanti tad-dumping taħt il-livell attwali tal-miżuri. Għalhekk, qed jiġi allegat li l-issuktar tal-impożizzjoni tal-miżura fil-livell attwali tagħha ma kienx aktar meħtieġ biex jagħmel tajjeb għad-dumping. (173) Matul l-andament tal-investigazzjoni, il-kumpanija ġiet innotifikata dwar l-intenzjoni tal-Kummissjoni li tapplika l-Artikolu 18 tar-Regolament bażiku. Dan għaliex il-kumpanija ma tatx dejta tal-ispiża tal-produzzjoni fil-format obbligat tat-tip tal-prodott (product control number - 'PCN'). Il-kumpanija ppreżentat biss id-dejta tal-ispiża tal-produzzjoni bħala medja tat-tipi kollha ta' prodotti manifatturati fi stabbiliment speċifiku. (174) Investigazzjoni tal-fatti wriet li d-dejta tal-ispiża tal-produzzjoni ppreżentata ma setgħetx tiġi aċċettata mill-Kummissjoni minħabba li ma kenitx tippermetti paragun xieraq mal-prezzijiet ta' bejgħ tas-suq domestiku skont it-tip tal-prodott. (175) Il-kumpanija ġiet innotifikata bir-raġunijiet li minħabba fihom dan kien meħtieġ f'perjodu raġunevoli ta' żmien kif obbligat mill-Artikolu 18(4) tar-Regolament bażiku. Il-kummenti waslu, ġew analizzati u ntbagħtu t-tweġibiet għalihom fid-dettall. L-ebda spjegazzjoni mogħtija mill-kumpanija ma tqieset bħala sodisfaċenti sabiex tippermetti l-Kummissjoni li tevita l-applikazzjoni tal-aqwa fatti disponibbli għall-qasam imsemmi hawn taħt. (176) Wara l-iżvelar, il-kwerelant iddikjara li l-każ għandu jiġi tterminat billi l-kooperazzjoni tal-uniku produttur Ukrain kienet tant ħażina li l-Kummissjoni kellha tuża l-Artikolu 18 tar-Regolament bażiku biex taġġusta l-ispiża tal-manifattura. Madankollu, wieħed għandu jinnota li l-Artikolu 18 ġie applikat sabiex il-Kummissjoni tkun tista’ tikkompleta l-informazzjoni mibgħuta mill-produttur Ukrain li koopera bl-użu tal-aħjar informazzjoni disponibbli. Il-klejm kienet għalhekk miċħuda. 5.2. Il-valur normali (177) Il-Kummissjoni investigat jekk il-bejgħ domestiku jistax jitqies li sar fl-andament normali tal-kummerċ skont l-Artikolu 2(4) tar-Regolament bażiku. Għal dan il-għan, ġiet investigata l-ispiża tal-produzzjoni tal-prodott magħmul u mibjugħ mill-produtturi esportaturi li kkooperaw fis-suq domestiku. (178) OJSC Interpipe Novomoskovsk Pipe Production Plant (NMPP), li tipproduċi l-prodott ikkonċernat, naqset milli tagħti rendikont tal-ispiża tal-produzzjoni bil-PCN. Dan il-produttur esportatur biss ipprovda l-ispiża medja tal-produzzjoni tal-PCNs kollha prodotti f'kull wieħed miż-żewġ stabbilimenti tiegħu. L-evidenza tal-istruttura tal-ispejjeż tal-PCNs minn produtturi differenti f'pajjiżi oħra kkonċernati mill-investigazzjoni inkluża l-Komunità, wriet li hemm varjazzjoni kbira fl-ispiża tal-produzzjoni għal kull PCN. (179) OJSC Interpipe Nizhnedneprovsk (NTRP) tube rolling plant li hija relatata ma' NMPP, ippreżentat ir-rendikont tal-ispiża tal-produzzjoni għal kull PCN. (180) Kif spjegat fil-premessa (173) il-Kummissjoni applikat l-Artikolu 18 tar-Regolament bażiku għal NMPP biex tikseb l-ispiża tal-produzzjoni permezz tal-PCN. Tqieset l-alternattiva li tintuża d-dejta disponibbli mill-investigazzjoni oriġinali iżda minħabba li l-Ukraina minn dak iż-żmien 'il hawn ingħatat status tal-ekonomija tas-suq, din it-tip ta' dejta ma tqisitx l-aqwa dejta disponibbli. Barra minn dan, il-Kummissjoni qieset li l-kwalità tal-informazzjoni rrappurtata mill-industrija Komunitarja kienet b'tali mod li tippermetti li l-konklużjonijiet isiru fuq l-ispiża tal-produzzjoni (CoP – Cost of Production) għal kull Numru ta’ Kontroll tal-Prodott (PCN – Product Control Number). Għalhekk, l-informazzjoni mressqa mill-industrija li kkooperat tal-Komunità tqieset bħala l-iktar attendibbli u l-aqwa informazzjoni disponibbli li minnha setgħet tinħadem l-ispiża tal-produzzjoni għal kull PCN. F'dan ir-rigward, is-sejbiet tal-investigazzjoni wrew li l-varjazzjonijiet bejn l-irħas PCN tal-Komunità u l-PCNs l-oħra kollha setgħu jiġu kkalkolati. Il-varjazzjoni mbagħad ġiet applikata għall-ispiża medja ta' produzzjoni minn NMPP. Fejn kien instab qbil bejn il-PCN prodott mill-industrija Komunitarja u l-istess PCN prodott minn NTRP, intużat l-ispiża ta' NTRP. (181) L-istess parti fissret dubju dwar il-fatt li l-Kummissjoni użat dejta mill-PI biex tibni l-valur normali u l-prezz tal-esportazzjoni fil-PII. Xi wħud mill-klejms marbuta ma’ dan ġew aċċettati. Il-Kummissjoni qieset li l-medja ddifferenzjata tal-prezzijiet tal-esportazzjoni CIF lill-Komunità matul is-sitt xhur komuni taż-żewġ proċedimenti. Barra minn hekk, biex isir paragun ġust fl-istess perjodu ta’ żmien, bjen il-valuri normali medji ddifferenzjati ta’ kull tip tal-prodott ikkonċernat esportat lejn il-Komunità meta mqabbel mal-prezz tal-esportazzjoni medju ddifferenzjat ta’ kull tip korrispondenti tal-prodott ikkonċernat, l-ispiża tal-produzzjoni tal-produtturi li kooperaw ġiet aġġustata. L-aġġustament sar biex jirrifletti l-ispiża tal-manifattura għall-istess sitt xhur li tqiesu għall-kalkolu tal-prezzijiet tal-esportazzjoni CIF lejn il-Komunità. L-uniku esportatur Ukrain li koopera argumenta li l-Kummissjoni għandha tuża l-ispiża unitarja ta’ manifattura mill-kumpanija relatata OJSC Interpipe Nizhnedneprovsk (NTRP) tube rolling plant, billi l-PCNs huma kważi identiċi għal dawk manifatturati mill-OJSC Interpipe Novomoskovsk Pipe Production Plant (NMPP). Kif spjegat fil-premessa (175), il-Kummissjoni madankollu għandha evidenza ta’ varjazzjonijiet ikbar fl-ispiża tal-produzzjoni għal kull PCN. Din il-klejm għalhekk ġiet miċħuda. 5.3. Il-prezz tal-esportazzjoni (182) Fir-rigward tal-esportazzjoni lejn il-Komunità, il-grupp esporta volum negliġibbli tal-prodott ikkonċernat lejn il-Komunità matul il-PI. Dawn it-tranżazzjonijiet, waħidhom, ma setgħux jitqiesu bħala rappreżentattivi sabiex jistabbilixxu jekk seħħitx xi bidla ta' natura dejjiema fl-imġiba. (183) Interpipe Group issuġġerixxa li jintużaw l-esportazzjonijiet lil pajjiżi terzi sabiex jiġi stabbilit il-livell ta' prezzijiet li fihom għandhom iseħħu l-esportazzjonijiet lejn il-Komunità. B'mod partikolari, l-esportatur iddikjara li għandhom jintużaw l-esportazzjonijiet lir-Russja f'dan ir-rigward. Il-kumpanija tat evidenza tal-esportazzjonijiet tagħha lil swieq ta' pajjiżi terzi, u lis-suq Ewropew. (184) L-ewwel ġie determinat jekk il-volumi tal-esportazzjoni tal-prodott ikkonċernat lil pajjiżi terzi proposti mill-Interpipe Group kinux sinifikanti biżżejjed mil-lat ta' bejgħ globali. F'dan ir-rigward ġie konkluż li l-bejgħ lir-Russja kien jirrappreżenta aktar min-nofs l-esportazzjonijiet totali tal-grupp u kien fil-prinċipju xieraq biex iwassal għal konklużjonijiet, jekk is-suq Russu jkun simili biżżejjed għal dak tal-Komunità. (185) Fuq il-bażi tal-informazzjoni li kellha l-Kummissjoni, ġie investigat jekk ir-Russja kellhiex kondizzjonijiet u struttura simili tas-suq għal dawk li jeżistu fil-Komunità, sabiex jiġi vverifikat jekk l-esportazzjonijiet lir-Russja humiex alternattiva attendibbli ta' prezzijiet probabbli ta' esportazzjoni lill-Komunità għall-finijiet ta' twaqqif ta' livell ġdid tal-miżura. (186) Min-naħa l-waħda, id-daqs tas-suq Russu għall-prodott ikkonċernat, bħal dak tal-Komunità, jidher li huwa sinifikanti u t-tipi tal-prodott mibjugħa fiż-żewġ żoni huma ġeneralment simili. (187) Min-naħa l-oħra, ġew żvelati differenzi prominenti bejn iż-żewġ swieq. Ibda biex, jeżistu dazji sinifikanti ta' importazzjoni fir-Russja, b'kuntrast man-nuqqas ta' dazji bħal dawn fil-Komunità[12]. Dan huwa rifless fl-ishma tal-importazzjoni li huma ħafna iktar baxxi milli fil-Komunità. Barra dan, is-settur tal-produzzjoni fir-Russja jidher li huwa ħafna aktar ikkonċentrat, bi ftit produtturi kbar li jgħoddu għall-biċċa l-kbira tal-attività - filwaqt li fil-Komunità, l-attività hija mifruxa fuq numru ikbar ta' produtturi. Minbarra dan, ir-rotot ta' distribuzzjoni jidhru li jinvolvu inqas operaturi bl-ingrossa milli fil-Komunità. Barra minn hekk, il-fatt li jeżisti dumping sinifikanti Russu fil-Komunità, jindika differenzi fil-kompożizzjoni tal-prezz u d-distorsjonijiet fis-suq domestiku Russu li mingħajr prassi bħal din ma jistgħux jeżistu. (188) Barra minn dan, l-eżistenza tad-dumping tindika li l-livelli domestiċi tal-prezzijiet fir-Russja huma ogħla mill-prezzijiet li fihom l-esportaturi probabbli jesportawhom lejn il-Komunità. Dan minħabba li l-prezzijiet prevalenti għal importaturi li għandhom preżenza qawwija fil-Komunità probabbli huma fl-istess livell bħal dawk tal-prezzijiet Russi ta' esportazzjoni u minħabba n-natura omoġena tal-prodott ikkonċernat, li jimplika li esportaturi li jixtiequ jagħmlu progress fil-Komunità aktarx jeħtiġilhom jikkonformaw mal-livell ta' prezzijiet tal-irħas offerenti. (189) Il-punti li għadhom kemm issemmew jindikaw diskrepanzi li għandhom jaffettwaw il-kompożizzjoni tal-prezz u għalhekk il-livelli, u b'hekk jimplikaw li l-prezzijiet Russi ma jistgħux jintużaw għall-finijiet tat-twaqqif ta' livell ġdid tal-miżuri. (190) Il-Kummissjoni ulterjorment investigat jekk il-prezzijiet tal-esportazzjoni lil pajjiżi terzi ħlief ir-Russja setgħu